text:
Is cantzones de is Balentia in lìnia dae su 16 de ghennàrgiu. Sa formatzione hip-hop moguresa at detzisu de pònnere a disponimentu de is ascurtadores amantiosos de rap bona parte de sa produtzione discogràfica de is primos 25 annos de atividade. Ant a essire unu a sa chida dae su 16 de ghennàrgiu is traballos de is Balentia, finas a immoe ausentes in sa retza.
“Fiat dae oritu chi pensaìamus de pònnere in lìnia is traballos betzos nostros”, at naradu Alessio Mura, connotu in s’iscena cun su nùmene de Su Maistu, una de is duas boghes de su grupu. “Si tratat de una parte importante de s’istòria nostra e cherimus chi lompat a totus, prus che totu a is sighidores nostros prus fideles e a is levas noas. Sa mùsica oramai est ‘lìcuida’ e duncas est pretzisu chi siat presente in is canales digitales e de streaming, chi a bellu a bellu, a dolu mannu, nd’at leadu su postu a is butegas de discos”.
Sa publicatzione digitale de is primos discos arribbat a pagos meses dae s’ùrtimu sìngulu de is Balentia “Cali sensu”, pro su grupu prima produtzione publicada petzi in digitale, chi decretat is 25 annos de fainas de sa banda, unu cuartu de sèculu acanta su grupu at prodùidu in istùdiu bator album e un’Ep, at collaboradu cun artistas natzionales e internatzionales, e at fatu prus de 600 cuntzertos tra Sardigna, Itàlia e Europa (Germània, Ispagna, Grètzia). Durante is annos de sa vida sua sa banda at otentu medas crìticas bonas dae s’imprenta ispetzializada (mescamente Rumore e Blow Up), e peri medas passàgios in ràdios e Tv natzionales. At cantadu in palcu cun artistas internatzionales e natzionales comente Orishas, Casinu Royale, Neffa, Piotta, Club Dogo, Colle der Fomento, Dj Gruff.
“Immoe totus ant a pòdere iscurtare is cantzones istòricas nostras in lìnia”, at cummentadu Andrea Mura, s’àtera metade de is Balentia, in arte Lepa, “bastat a intrare in Spotify, Youtube e Itunes. Unu bellu regalu pro serrare in bellesa in primos 25 annos nostros de atividade”. In su canale youtube ufitziale de su grupu sunt giai a disponimentu su primu album “Nos’e tottu”, e “Nieddu”, ùrtimu traballu discogràficu de sa banda de Mòguru, publicadu in suportu fìsicu e in digitale in su mese de idas de su 2018, presente in totu is prus importantes butegas digitales in lìnia.
Pro primu at a essire s’Ep “Sa Lei/Cantu balit su fueddu”, publicadu in vinile in su 1998, chi aiat 5 branos e bantaiat is collaboratziones de Kd (Christian Diozzi), Kiza (Roberto Marras) e Sapatimaba (Giuseppe Littera e Alessio Podda), e in prus de sa cantante moguresa Tiziana Mandis. In custa fase sa formatzione fiat cumposta dae Su Maistu (Alessio Mura), Lepa (Andrea Mura), Mad F (Francesco Floris) e Su Bruxu (Manuel Lai).
S’àteru sàbadu, su 23 de ghennàrgiu, at a tocare a s’album “Bisendi Disi”: 18 tràtzias e una parte rom cun su vìdeu e contenutos suplementares. S’album mancat s’intrada noa in su grupu de K. Wild e Dj Zep (Andrea Planu), e s’essida de Francesco Floris e Manuel Lai. Essidu sa primu bia in suportu materiale in su 2007 e produidu dae K. Wild (Carlo Gosamo), est su segundu de sa truma moguresa, e at bidu pro sa prima borta, tra is medas, sa partetzipatzione de su rapadore ìtalu/belga Sched, de sa cantante Rossella Faa, de su rapadore Mraxai (Giuseppe Littera), e de is musitzistas Francesco Bachis e Tristano Pala.
Sàbadu su 30 de ghennàrgiu at a essire in digitale su de tres discos de is Balentia, “Vidas & Rimas”, publicadu pro primu in CD in su 2012. S’album, produidu dae K.Wild, si cumponet de 11 branos chi incruint fintzas duos arrangiamentos noos de sa cantzone “Su chi biu”, su primu de Lo.Car (Carlo Addaris) e su segundu de Andrea Aru.
A concruimentu, su 6 de freàrgiu, a ses annos giustos dae sa prima essida ufitziale sua, at a èssere torradu a publicare in digitale “Coranta”, discu solista de Su Maistu. Pro sa produtzione de s’album su rapadore s’est afidadu a un’iscuadra de produtores formada dae Laif, Michele Ibba, Riccardo Lisci, e Andrea Aru: Aru s’est ocupadu peri de sa registratzione, missàgiu e mastering de su discu. A custos produtores s’agiunghet unu suportu mannu pro is testos, gràtzias a sa partetzipatzione de Andrea Mura (Lepa/Balentia), Alessandro Sanna (Quilo/Sa Razza), Giuseppe Littera (Mraxai), e su contributu in is scratch (iscarrànfios) de Alessandro Pintus (Alex P/Crc Posse) e Richard Di Via (DJ Sputo).
Atividade realizada cun su contributu de sa Regione Sardigna – Imprentas 2020-2021. Lr 22/2018, art. 22
Attività realizzata col contributo della Regione Sardegna – IMPRENTAS 2020-2021. LR 22/2018, art. 22


c: text/html

text:
Pisa
Coordinadas: 43°43′N 10°24′E / 43.716667°N 10.4°E
Pisa est una tzitade de 89 144 bividores[1], bidda manna de sa provìntzia omònima in su nord de sa Toscana.
Faghet parte di unu territòriu metropolitanu chi di narant àrea pisana, chi cun is comunos de Calci, Cascina, San Giuliano Terme, Vecchiano e Vicopisano, arribbat a formare unu sistema urbanu de agiumai 200 000 bividores distribuidos in 475 km²[2]. In prus, Pisa acasàgiat s'aeroportu prus de importu de sa Toscana, su Galileo Galilei, chi in su 2019 at tentu unu tràficu de prus de 5 milliones de passigeris[3].
Intre is monumentos de sa tzitade ddoe at sa Turre inclinada, campanile de su sèculu XII, oe unu de is monumentos italianos prus connotos in su mundu[4].
Sa tzitade est sa sede de tres de is istitutziones universitàrias prus de importu de Itàlia e de Europa, s'Universidade de Pisa, s'Iscola Normale Superiora e s'Iscola Superiora Sant'Anna, sa sede prus manna de su Cussìgiu Natzionale de sa Chirca (CNR) e de àteros istitutos de chirca.
Su territòriu comunale s'incrarat a subra de su Mare Lìgure cun is bator fratziones suas Marina de Pisa, Tirrenia, Calambrone e San Rossore.
Sa tzitade de Pisa in passadu est istada una repùblica marinara de importu.
RiferimentosModìfica
- ↑ (IT) Bilancio demografico anno 2021 - Pisa (dati provvisori)., in demo.istat.it. URL consultadu su 14 nadale 2021 (archiviadu dae s'url originale su 4 cabudanni 2021).
- ↑ (IT) Piano strategico dell'area pisana, in www.comune.pisa.it. URL consultadu su 14 nadale 2021 (archiviadu dae s'url originale su 31 austu 2012).
- ↑ (IT) Poli aeroportuali regionali, in Associazione Valentino Giannotti. URL consultadu su 14 nadale 2021.
- ↑ (EN) Famous Landmarks in Italy, in WorldAtlas, 27 austu 2019. URL consultadu su 14 nadale 2021.

robotstxt: allowed

filter: keep


text:
Felis
Felis est una gènia de mamìferu de sa famìlia Felidae tzerriadu de solitu battu, attu, gattu o pisittu in campidanesu.
Animale pettalzu, ma mandigada meda su pische. Ne esistini de varia ispetzias, chi sunu divescias po mannaria, pilu e colore. In sa lara de subra tenet pilos sensibiles (vibrisse). Sa coa est longa. Tenet farrancas acutas. Su attu miaulat. Animale catzadore de sorighes, puzones e àteros animaleddos. Como vivet meda in sa domos che animale de cumpagnia e no at bisonzu de sorigare. Cando anzat faghet divescios battolinos, chi naschent cun sos ojos serrados. Esistint battos de ratza: de Angora, siamesos e ateros. Bi sunu sos battos arestes chi vivene in campagna e in sos buscos in Europa e in Àfrica. Sunu pius mannos de sos battos domesticos.
Ispètzias[modìfica | modìfica su còdighe de orìgine]
Ispètzias de attu:
- Felis bieti
- Felis chaus
- Felis manul
- Felis margarita
- Felis nigripes
- Felis silvestris
- Felis silvestris silvestris


text:
Víctor Ibarbo
Segundo Víctor Ibarbo Guerrero (Cali, 19 maju 1990) est unu giogadore colombianu, tzentrucampista o atacante de su Casteddu.
Caraterìsticas tècnicas[modìfica | modìfica su còdighe de orìgine]
Fintzas si naschet comente tzentrucampista meda bortas at tentu su ruolu de atacante. Tenet una carena atlètica meda e ischit amparare sa botza bene meda, est capatzu de la mòere cun ambos pees, est perigulosu in su giogu aèreu, e possedit unu tiru bonu.[1] Dd'agradat meda giogare comente segunda punta o esternu e sa caraterìstica printzipale sua est sa lestresa pro s'insertare in is ispàtzios.[2]
Carriera[modìfica | modìfica su còdighe de orìgine]
Iscuadra[modìfica | modìfica su còdighe de orìgine]
Atlético Nacional[modìfica | modìfica su còdighe de orìgine]
Achistadu giòvanu a beru dae s'Atlético Nacional, aiat fatu sa primu aparitzione in su campionadu màssimu colombianu in su freàrgiu 2008 contra de s'iscuadra de su Envigado. Binchet su Torneu Abertura 2011 cun s'Atlético Nacional.
Casteddu[modìfica | modìfica su còdighe de orìgine]
Benit comporadu dae s'iscuadra sarda de su Casteddu in su mese de trìulas/argiolas de su 2011[3][4] pro 2.300.000 dollaros, brusiende sa cuncurrèntzia de s'Udinese.[5][6]
Signat su primu gol cosa sua in màllia ruja e biaita contra su Catània in su 4 nadale 2011 a pustis de un'atzione personale: su colombianu s'inbolat a dereta, brincat in sa lìnia de fundu in antis de is difensores Legrottaglie e Spolli, tando ghirat in su sinistru, faghet una finta a su portiere Andújar, arrumbende sa bòcia in sa retza a ghenna bòida; sa retza resurtat detzisiva pro sa vitòria finale pro 1-0.[7] Acabat s'istajone 2011-12, cun 38 presèntzias in campionadu cundidas dae 3 marcaduras, is ùrtimas duas realizadas contra su Genoa, e àncoras Catània.[8][9]
Su 10 freàrgiu 2013 fait sa sua prima marcadura in su campionadu 2012-2013 in su disafiu Casteddu-Milan (1-1), marchende Abbiati cun unu corfu de conca a su 45º minutu, portende is rossoblu a su momentaneo vantàgiu.[10]Su 10 de martzu 2013 realizat sa sua in antis tripletta in carriera in sa partida binta dae su Casteddu in sa Sampdoria pro 3-1 in sa 28ª die, mentras su 21 abrile imbeniente realizat contra su Nàpoli su de chimbe gol suos in campionadu, batende·si a su de bator locos tra sos cannonieri colombianos pro nùmeru de retzes in su campionadu italianu cun 8 realizatziones a s'ativu.[11][12] Su 11 maju realizat su gol de su momentaneo vantàgiu de sos sardos contra sa Juventus (Juventus-Casteddu 1-1), posca un'assolada currera partende de sa pròpia àrea, superende Claudio Marchisio e Andrea Barzagli e adobbende su portieras Marco Storari; retze definida dae vàrios òrganos de istampa a sa Weah[13][14][15] (in riferimentu a unu gol realizadu dae su calciadore liberianu in unu Milan-Verona de su 1996).[16] Cùngiat s'istajone cun 6 retzes realizadas in 36 presèntzias.
In s'istajone 2013-2014 riveste unu ruolu fundamentale in sas tàticas in antis de Diego López e poi de Ivo Pulga. A banda sos meses de nadale e freàrgiu, durante sos cales tenet a chi fàghere cun unos problemas fìsicos, benit ischieradu semper titulare in sa positzione de segunda punta.[17] Concruit s'istajone cun 30 presèntzias cundidas dae 4 gol e 3 assist.[18]Su 26 austu 2014 rinnovat su cuntratu cun su Casteddu finas su 2017.[19]
Roma[modìfica | modìfica su còdighe de orìgine]
Su 1º freàrgiu 2015 sa Roma l'acuistat de su Casteddu cun sa fòrmula de su prèstidu onerosu de 2,5 milliones cun deretu de riscatu a fine istajone fissadu a 12,5 milliones de èuros. Sèberat sa màllia nùmero 19.[20] Duas dies a pustis esordit cun sa màllia giallorossa a s'Istàdiu Olìmpicu in sa partida de Copa Itàlia contra sa Fiorentina bàlidu pro s'atzessu a sas semifinales de su torneu pèrdidu dae sa Roma pro 2-0. Nointames una fèrta a su tèndine rotuleo de su ghenugru destru e una lesione a su gemellu mèdia·las de su polpaccio destru, chessit a impàrere 11 presèntzias.[21]
Su 3 trìulas sighente benit perlongadu su prèstidu pro una àtera istajone pro 5 milliones prus 1 millione de bonus e cun su riscatu fissadu a 8 milliones.[22][23]
Watford[modìfica | modìfica su còdighe de orìgine]
In sa sessione de mercadu istiale colat in prèstidu annuale a su Watford de Giampaolo Putzu. Esordit su 27 cabudanni contra su Crystal Palace, intrende in campu a su 81º minutu de giogu (derrotada pro 0-1). Non chessit a s'ambientare ne a giogare cun continuidade e colletzionat solu 4 presèntzias sena signare in s'in antis ala de s'istajone.[24]
Torrada a s'Atlético Nacional[modìfica | modìfica su còdighe de orìgine]
Su 19 ghennàrgiu 2016 abbandonat sa Premier League pro torrare a giogare in s'Atlético Nacional, compagine de sa Categoría Primera A colombiana, cun sa fòrmula de su prèstidu sicu de sa durada de ses meses.[25] Su 12 abrile 2016 signat su primu gol de sa noa esperièntzia sua a s'Atlético Nacional a Lima contra su Sporting Cristal, in sa fase a grupos de sa Copa Libertadores 2016.[26] Sa marcatura, siglada subra carche de rigore, dat a s'iscuadra sua sa vitòria.
Panathinaikos e torrada a su Casteddu[modìfica | modìfica su còdighe de orìgine]
Su 30 làmpadas 2016 si trasferit a su Panathinaikos in prèstidu pro un'istajone e sèberu pro su riscatu.[27] Posca s'esòneru de su tècnicu Stramaccioni, lassat s'iscuadra grega in su mercadu de ghennàrgiu pro ghirare a su Casteddu.[28]
Natzionale[modìfica | modìfica su còdighe de orìgine]
At pigadu ala a su Campionadu sudamericanu de carche Under-20 2009 cun sa màllia de sa Natzionale colombiana, benende eliminadu a sos de bator de finale de su Venezuela.
Su 27 maju 2010 at esordidu in Natzionale majore in ocasione de su disafiu amistosu chertadu #si a sa FNB Stadium de Johannesburg contra su Sudàfrica, aende·si concruida cun su puntègiu de 2-1 pro sos sudafricanos.[29] Su 14 santandria 2013 signat su primu gol suo in sa gara amistosa contra su Bèlgiu, fissende su puntègiu in su 0-2.[30]
In su 2014 benit inclùdidu dae su commissàriu tècnicu Jose Pekerman in sa rosa de 23 giogadores chi pigant ala a su Campionadu mundiale in Brasile.[31] Esordit in sa cumpetitzione iridata in s'in antis partida de su primu turnu, binta dae sa sua Natzionale pro 3-0 in sa Grètzia, gioghende s'intrea partida.[32] Cun sos Cafeteros arribbat finas sos de bator de finale, benende eliminadu dae sa Natzionale brasiliana posca una derrota pro 2-1.[33]
At partetzipadu fintzas cun sa sua natzionale a sa Copa Amèrica 2015 lompende finas a sos de cuator de finale benende eliminada dae s'Argentina, mentras no est istadu cunvocadu pro sa Copa Amèrica 2016.
Istatìsticas[modìfica | modìfica su còdighe de orìgine]
Presèntzias e marcaduras in is iscuadras[modìfica | modìfica su còdighe de orìgine]
Palmarès[modìfica | modìfica su còdighe de orìgine]
Iscuadras[modìfica | modìfica su còdighe de orìgine]
Cumpetitziones natzionales[modìfica | modìfica su còdighe de orìgine]
- Campionadu colombianu: 1
Riferimentos[modìfica | modìfica su còdighe de orìgine]
- ↑ Next Generation: Ibarbo Fra Asprilla e Asamoah, 31 trìulas 2009.
- ↑ Ibarbo: "Tripletta, ancora non ci credo. Cagliari, cibo buonissimo: la lingua...", cagliarinews24.com, 11 martzu 2013.
- ↑ UFFICIALE - Depositato il contratto di Victor Ibarbo, tuttocagliari.net, 8 trìulas 2011.
- ↑ Ibarbo al Cagliari de Italia, atlnacional.com.co, 7 abrile 2011. URL consultadu s'8 freàrgiu 2017 (archiviadu dae s'url originale su 27 cabudanni 2013).
- ↑ Cagliari, il prezzo di Ibarbo continua a salire[ligàmene interrùmpidu], tuttocagliari.net, 3 freàrgiu 2012.
- ↑ Il Cagliari si coccola Ibarbo - Tre gol e la Nazionale nella testa, in L'Unione Sarda, 12 martzu 2013. URL consultadu s'8 freàrgiu 2017 (archiviadu dae s'url originale su 15 martzu 2013).
- ↑ Catania-Cagliari 0-1, 4 nadale 2011.
- ↑ Il Cagliari affonda il Genoa. Esordio amaro per Gila e Marino, 8 ghennàrgiu 2012.
- ↑ SERIE A:IL CAGLIARI PRENDE OSSIGENO, 24 abrile 2012.
- ↑ Cagliari-Milan 1-1: il tabellino della gara, tuttomercatoweb.com, 10 freàrgiu 2013.
- ↑ goal.com, 10 martzu 2013, https://web.archive.org/web/20131021070929/http://i2.goal.com/it/match/88323/cagliari-vs-sampdoria/report. URL consultadu s'8 freàrgiu 2017 (archiviadu dae s'url originale su 21 santugaine 2013).
- ↑ Gol numero 8, il nome di Victor Ibarbo già tra i "grandi" di Colombia, cagliarinews24.com, 22 abrile 2013.
- ↑ Juventus-Cagliari 1-1/ Ibarbo-gol alla Weah, rovina la festa di Conte: addio record, 11 maju 2013.
- ↑ Ibarbo gela lo Juventus Stadium con una rete alla Weah: "Ho preso palla e ho iniziato correre", goal.com, 11 maju 2013.
- ↑ Ibarbo, gol alla Weah con la Juve, 11 maju 2013. URL consultadu s'8 freàrgiu 2017 (archiviadu dae s'url originale su 28 cabudanni 2013).
- ↑ Goal of the day: Víctor Ibarbo (Cagliari) vs Juventus, insideworldsoccer.com, 12 maju 2013.
- ↑ Victor Ibarbo - I pagelloni di CagliariNews24, cagliarinews24.com, 9 làmpadas 2014.
- ↑ Cristian Amadei, Archive copy, 3 trìulas 2014. URL consultadu s'8 freàrgiu 2017 (archiviadu dae s'url originale su 7 trìulas 2014).
- ↑ UFFICIALE: Ibarbo rinnova fino a làmpadas 2017, tuttocagliari.net, 26 austu 2014.
- ↑ Acquisizione a titolo temporaneo dei diritti alle prestazioni sportive del calciatore Victor Ibarbo (PDF), asroma.it, 1º freàrgiu 2015.
- ↑ Roma, visita Ibarbo ok: "Tendine rotuleo guarito", sportmediaset.mediaset.it, 10 freàrgiu 2015.
- ↑ VICTOR IBARBO ANCORA GIALLOROSSO, asroma.it, 3 trìulas 2015.
- ↑ ROMA: RINNOVATO IL PRESTITO DI IBARBO, in sportmediaset.mediaset.it, 3 trìulas 2015.
- ↑ Alberto Masu, Calcio, la parabola discendente di Ibarbo dal sogno Barça a Medellin, in unionesarda.it, 15 ghennàrgiu 2016.
- ↑ Ibarbo regresa a Colombia con el deseo de ganar la Libertadores con el Nacional< futbolmundial.com
- ↑ Sporting Cristal: Víctor Ibarbo fabricó penal y convirtió con categoría, depor.com, 12-04-2016. URL consultadu s'8 freàrgiu 2017 (archiviadu dae s'url originale su 20 trìulas 2016).
- ↑ Stramaccioni piazza il colpo per il suo Panathinaikos: preso Victor Ibarbo, fcinter1908.it, 01-07-2016.
- ↑ Ibarbo è tornato al Cagliari: per lui una seconda vita in Serie A Gazzetta dello Sport 31 ghennàrgiu 2017
- ↑ Sud Africa vs. Colombia 2 - 1, soccerway.com.
- ↑ cagliaricalcio.net, https://web.archive.org/web/20131202232859/http://www.cagliaricalcio.net/news/15247/ibarbo-gol.html. URL consultadu s'8 freàrgiu 2017 (archiviadu dae s'url originale su 2 nadale 2013).
- ↑ cagliaricalcio.net, 3 làmpadas 2014, https://web.archive.org/web/20140714234326/http://www.cagliaricalcio.net/news/16042/anche-pinilla-e-ibarbo-ai-mondiali.html. URL consultadu s'8 freàrgiu 2017 (archiviadu dae s'url originale su 14 trìulas 2014).
- ↑ Il Cagliari ai Mondiali: buon esordio per Pinilla e Ibarbo, tuttocagliari.net, 15 làmpadas 2014.
- ↑ cagliaricalcio.net, 5 trìulas 2014, https://web.archive.org/web/20140714233257/http://www.cagliaricalcio.net/news/16093/victor-fine-del-sogno.html. URL consultadu s'8 freàrgiu 2017 (archiviadu dae s'url originale su 14 trìulas 2014).
Ligàmenes esternos[modìfica | modìfica su còdighe de orìgine]
- Víctor Ibarbo[ligàmene interrùmpidu], subra LegaSerieA.it, Lega Natzionale Professionistas Sèrias A.


text:
Abioportu de S'Alighera
Coordinadas: 40°37′52″N 8°17′19″E / 40.631111°N 8.288611°E S’abioportu de S’Alighera-Fertìlia “Costera de su Coraddu” (IATA: AHO, ICAO: LIEA) est una infraistrutura de sa Sardinna posta in sas probianias de Fertìlia, a su nordu de S’Alighera. S’abioportu s’agatat in sa zona meriesa de sa Nurra, unu paris de sa zona nordu-otzidentale de s’ìsula.
Est chistione de un’istrutura aberta a su tràfigu de lìnia nassionale e internassionale, cun una capatzidade annuale de unos 3.500.000 passizeris, e est probida de un’osservadorzu meteorolòzigu. In su 2.011, est istadu su de 20 abioportos de Itàlia pro nùmeru de passizeris. Su 30 de martzu de 2.009, in prus de custu, est devènnidu sa de bator bases operativas italianas de sa cumpanzia irlandesa Ryanair, chi aunit s’abioportu cun diferentes destinos nassionales e europeos.
Su transitadorzu fiat istadu inaguradu in su martzu de su 1.938 comente abioportu militare, peroe fiat istadu in tempus de sa segunda gherra mundiale chi l’aiant dotadu de sa prima pista bera, longa 700 m. e in terra luzana. In sos annos posteriores a sa gherra, sa pista fiat istada illonghiada e mezorada, in sa matessi manera de sas bias de rodadura.
In tempus de sos primos annos sessanta fiat istadu fraigadu un’angaru chi teniat funtzione de istassione abiàtiga pro sos bolos tziviles, peroe su primu terminale de passizeris beru remontat a su 1.968. A sa metade de sos annos setanta, sa pista fiat istada batida a sos 3.000 metros atuales.
In su 1.980, sa cumpanzia Alitalia aiat istituìdu inche s’abioportu s’Iscola de bolu de S’Alighera, crèschida peri sos annos finas a su màssimu de su 1.994 de sessanta incarrigados e garantende sa formadura de chentu pilotos s’annu, parallelamente cun sa diversifigadura de sas atividades in abiotaxis e manutenturas. Dae su 2.001, Alitalia at redimensionadu su cumparis a 25 impreados, e su 20 de martzu de 2.003 at comunicadu ufissiarmente su tancamentu de s’iscola.


text:
Dr Drer & Crc Posse
(Casteddu, 1991)
E
st una truma casteddaja nàscïa in su 1991, est de is primus posse sardu-italianas. Sa mùsica insoru est un’amesturu de rap, reggae e sonus de su connotu. A incumintzu sa truma fut formada de 3 arrapadoris (Miali Atzori-dr Drer Màuru Mou e Silvestru Ziccardi) e unu dj (Lisandru Pintus-AlexP). Faineris meda in Sardìnnia in is manifestadas in su primu tretu de is annus ’90. Arregordaus su cuntzertu stòricu de su 2001 in s’Universidadi De Casteddu cun is Ratapignata po finantziai su biaxi a Genova po su G8. Avatu de Sega Sa Cadena (cd) de su 2008 sa truma càmbiat formatzioni: si-ndi andat Silvestru e intrat Giorgia Loi chi cantàt in is Tanca Ruja e in is Andira, Giuanni Siccardi, boxi, e Arricardu Dessì (Frichi) comenti bassista elètricu. Sa truma produsit duus cd (In sa Terra Mia in su 2010 e s’annu infatu Cosa Bella Frisca). Pigant parti a unus cantu festival traballendi impari a àterus musicistas, no scéti sardus: Frantziscu Capuzzi, imbentori de is eletroneddas, Mondo Usai (chi fait e torrat a imbentai strumentus sardus de su connotu), Andria Pisu (launeddas), Tore Agus (sonetu). Connotus in Itàlia e foras de Itàlia, in su 2019 ant bintu su SUNS festival de Ùdini e in su pròpiu annu su LIET. In su 2013 cun sa cantzoni Casteddu 43 firmant sa sigla de su bellu documentàriu RAI Cagliari 1943. Quando scappavamo con cappotto sul pigiama. Cantant pruschetotu sa Sardìnnia, sa cultura e is problemas cosa sua: tzerachias militaris, gherras, disterru, deretus tzivilis, lìngua…
Cumpartzi


text:
Tennis
Articulu in logudoresu
Su tennis est un'isport in su cale s'oponent duos giogadores in is incontros singulares o bator in is incontros duos contra'e duos. Sos giogadores impunnant una racchitta chi in su tempus coladu aiat su bastimentu'e linna, a pustis de ligas lebias e oe de materiales polimericos. Intra de sos giogadores b'est una retza tètia chi est fata cun dd'unu bastimentu aunidu cun cordas ritzas e paris. S'aresurtadu a ue is giogadores chèrent lòmpere est su'e fèrrere una bocita non permitende a is aversarios (chi sunt postos in s'atera metade de su campus in ue si giogat) de dd'arrematzare a pustis de su primu rimbotu o chi, addobbàndela, issos acabent pro faltare.


text:
Sa Sardigna tzentru de su mundu antigu? Una teoria, unu bisu, unu machine?
Totu veridade, a pàrrere de Sìrigu Frau, giornalista de “La Repubblica” chi, cun sas chircas suas, at pesadu unu pubusone mannu in s’arròlliu cungiadu de s’Acadèmia ma fintzas abertu camineras noas de meledu.
Pro issu est sa Sardigna s’ìsula mìtica de Atlante – montera sagrada de sa Preistòria - su Mòlinu còsmicu de Amletu chi ordinaiat a primore su tempus e s’ispàtziu in s’edade de s’oro, tempus profetosu de su Deus Sadurru/Kronos.
De issa, imbìligu de su mundu, ant iscritu e cantadu ispantados Sòcrate, Platone, Aristòtele, Omeru, Esìodu, de issa – posta in sa mesania perfeta de s’emisferu boreale - nos ant allegadu cun rispetu religiosu fintzas sos indianos, sos tzinesos e sa cultura mesopotàmica, bandas tesanas, a largu meda intre issas.
Una terra rica de onni bene, cussa sarda, mere de sa Tirrènia, su logu de sos fraigadores de turres. Unu paradisu mundanu lòmpidu a sa fine cara a su 1175 a.C. promores de unu cataclisma, unu tsunami de portada istremenada cajonadu, forsis, dae sa ruta de un’asteròide o de un’isteddu coudu a probe de sas costas casteddajas.
Pro Sìrigu Frau in custu eventu si cuat su “tzafu de Poseidone” de su limbàgiu mìticu e simbòlicu, su chi diat àere interradu suta su ludu sos nuraghes de su Campidanu e dadu agabbu a sa tziviltade nuràgica.
Ma non finit inoghe custu arresonu sugestivu, a bias surreale.
Sos campados a custa traschia illacanada – sighit a afirmare su chircadore – diant àere lassadu s’Ìsula Mama pro fundare sa natzione etrusca, in sa penìsula italiana.
Su cales chi sas fontes clàssicas, dae Plutarcu a Festu, ribaint s’orìgine sarda de sos Etruscos. Forsis carchi duda est pretzisu chi nos la pongemus cara a custas testimonias gasi autorèvoles.
Unu libru de lèghere, pro contivigiare sa duda e s’ispìritu crìticu.
A incuru de Antoni Flore


text:
sabato 17 marzo 2012
S'istadu de sa politica de sa limba in Sardinna. Analisi, idee, programmi, iniziative. CAGLIARI 20 ottobre 2004
CAGLIARI 20 ottobre 2004, ore 18,00 Via Trentino, ERSU Casa dello Studente Sala Cosseddu
Limba, de limba seus chistionendi: limba poita? Ap’essi mancai strollicu e isfadosu, ma s’ap’a nai chi sa limba est po s’identidadi. Po s’identidadi, eja: ma tocat a biri perou in cali manera depeus tenni acapiadus custus dus nominis de lingua e de identidadi, chene fai diventai sa lingua s’addoru de unu déu sbuìdu, chene dha torrai a unu “feticcio”, s’ìat a nai in italianu; ma tenendidha, sa lingua, in su consideru e in su contivizu giustu, cument’e cusciéntzia bera, cument’e un’aficu de cumpiri. Lingua cumenti ad essi carchi cosa chi’nci podeus acafai innìa su pensamentu e innoi su pensamentu etotu potzat agguantai, e si potzat isterri, e potzat mancai sestai unu ghetu d’esisténtzia: una “costante esistenziale”, in custus tempus chi si sun bortaus ‘post-resistenziali’. E totu custu, innanti de dogna consideru de giudu praticu e deretu. Ollu nai cun custu chi oi sa chistioni no est tantu de fai de manera chi is chi no comprendint s’italianu si potzant espressai e potzant fuedhai su sardu, custu problema oi pertocat pagu genti e sempri prus pagu: oi su problema est a s’imbessi, ca est cussu de torrai a fai imparai e imperai su sardu a is prus de sa genti, e pruscatotu a is giovunus, chi oi in die si dh’ant iscaresciu. E totu custu movendi de s’asssuntu chi s’educatzioni e sa sabidoria depit essi multilingue e plurilingue cun s’atuamentu chi su de tenni e connosci prus de una lingua est una richesa, e chi su de fai giogai e traballai prus de una lingua in intru de una conca, de una pessoni e de una personalidadi matessi no est unu perigulu ne po sa pessoni ne po dognuna de custas linguas: ca ind unu propriu logu poidint biviri e matucai prus linguas agiuendisì paribari. Pertochendi a custu, s’Univ. est fendi sa parti sua, e in sa FdL, mein chi traballu, tenus curricula, cursos de laurea specialistica e master de lingua e de cultura sarda, chi anti tentu e tenint fortuna e aggradessu intr’ ’e is discentis; e po custu abbisongiant de amparu e de essi afortigaus de su mundu de sa cultura e de is istitutzionis, po ca si potzant isprundi cun dicia.
Chini narat chi est mellus a imperai su tempus e s’atinu a imparai una lingua internatzionali, s’ingresu po esempiu e po primu, poita ca funti custas linguas is de prus importu e podint aberri is gennas a su benidori e ca funti custas linguas is prus de cabbali e profetu, cussas po s’assantai ind unu mundu globalizadu, chene perdi tempus e balìa cun is linguas de minorìa e de bidha: chini narat custu o non iscit it’est narendu o est fendu unu chistionu e un’arregionu ideologicu.
Certu podeus essi fintzas de acordu chi una lingua no est, de issa etotu, su funhoriu de s’identidadi, ca dhu scieus totus chi dhoi at linguas de minorìa chi no ant isterriu camineras po s’identidadi de is populus chi dhas chistionant, e scieus puru, a s’imbessi, chi dhoi at culturas e natzionis cun sentidu identitariu forti e intragnau chi no arrimant tali sentidu assuba de una lingua propria; ma si custu est beru, est perou fintzas beru chi in Sardinna su processu chi ’nd’ at bogau e ’nd’est boghendi sa lingua sarda de sa conca, de sa connoscentzia e de su consideru de is sardus est andadu i est andendi a paris cun su manìggiu chi ’nd’est sderrixinendi fintzas sa cultura sarda etotu de s’atinu comunu: bastat a si castiai a ingiriu cun ogu e coru sintzillu po dhu cumprendi e si’nd’agatai. Po s’agatai bèni de s’aponciu chi tenint medas pessonis candu si fuedhat e si chistionat de sardu e de sardidadi. E, po beni ch’andit, totu sa chistioni de su sardu finit po essi arrenconada in su furrungoni de su folclore: cumenti fessit carchi cosa chi podeus puru arregodai dogna tantu, mancai comenti arrexini antiga, po torrai a bogai carchi diciu sàbiu o carchi sciolloriu pibirudu; e mancai, in s’ora chi seus, po dha tenni cumenti un’ispantu denanti a su chi, sendu nostru ma chene dh’atuai, dhu castiaus cumenti istrangiu e atesu de nos etotu, de aici chi si castiaus, nosus a nosatrus etotu, cun sa propria mirada allena chi s’adderetant is furestéris.
Ma dhoi at perou carchi cosa chi aguantat beni totu custa faìna e frassu cuntivizu, e chi s’aponit traessa a totu custu manìggiu chi bolit isciarrocai su sentidu nostru chi nos iscerat: e custa cosa tosta, atzuda, abetiosa e po fintas tirriosa est sa lingua: a su mancu fintzas a candu s’abrarat, e si dha lassant, fintzas a candu dh’eus a podi agguardai; sa lingua, seu narendi, cussa bera e bia, sa lingua de sa vida, impitada in sa vida e po contai e narai sa vida (e no scéti po cantai mutus, mutetus e batorinas de una ìa, o po contai carchi contixedhu de forredha de is mannus antigus). Sa lingua, fintzas a candu est vida, no est facili a dha mantenni aintru ’e is lacanas de su folclore. E insaras est po custu chi is chi bollint ponni in olvidu su sentidu beru e intragnau de una cultura, inghitzant propriu fendi scaresci sa lingua, boghendi a pillu calisisiat arreghescia po no dha fai imperai, mancai andendi a pagu a pagu in custu andongiu, caminendi a gradus, arredusendi una lingua, su sardu, in cussorgias sempri prus piticas, a intru de lacanas sempri prus istrintas: acorrendidha in su rodeu alindau de is paisanus de una propria bidha, in intru ’e is murus de domu, lassendidha imperai scéti mein ’s traballus prus antigus de unu tempus chi si ’nd’est andendi impari cun issus, fintzas a torrai su sardu a unu suspiu impitau de is piciochedhus chi si creint balentis. De manera chi, a facci ’e su sardu, est crescendi deddiora in su prus de sa genti sarda etotu unu sentidu presumìu, de sufficéntzia aponciada, unu sentidu, frassu, chi custa lingua no siat bona po sei matessi a narai totu su chi si bolit e si depit, ca su sardu no tenit is aìnas giustas e de giudu po espressai totu s’abisongiu de nai, po nai totu su chi s’astesiat foras de domu e foras de bidha, foras de is òrus istrintus de una vida atremenada in su pagu; est crescendi una cumbintzioni chi custa lingua nostra no potzat nai atru chi su chi est antigu, chi potzat nai scéti s’antigoriu, su chi est familiari o bidhunculu. Aici pensat su prus de sa genti, chene mancu de s’abizai cantu totu custu, atinadu o no atinadu chi si dh’apat, est su crumpimentu de unu ’etu ideologicu.
A nai chi su sardu no tenit capassidadis bastantis po espressai e nai su meda (mancai siat pretzisu de traballai ancora, e meda, po ’ndi bogai de sa lingua totu s’iscrusoxu suu, cuau e virtuali), a nai chi su sardu no tenit is fuedhus e peraulas bastantis: a nai totu custu est a nai una fartzidadi una cosa no bera. Iat a bastai a ghetai sa mirada ind unu ditzionariu ben’assentau, o, mellus ancora, a sa literadura sarda moderna chi s’est brotendi froris de ispantu: de lingua, de poesia e de prosa.
A nai chi is linguas de minorìa funti cundennadas a morri, e chi custa morti no si potzat istransiri, ca custa est sa bia e iss’andanta de su progressu e de sa modernidadi, custa est una bidea, funti fuedhus, custus, de una una sociologìa a stracu batatu, una faula neta.
A nai chi sa scéntzia podit scéti castiai su chi est acontessendi e dh’allistai in su registru de sa connoscentzia, e chi, in fatu ’e custu contu, sa linguistica podit e depit scéti castiai e marcai chi is linguas minoris funti morendi e atru non si podit, a nai e a fai diaìci est cument’a nai unu dotori chi ananti de su malàdiu atru no fait ca dhi nai chi est malàdiu renuntziendi a dhu sanai e a dhu sarvai, e lassendidhu morri; ma is malàdius e is linguas debilis e malàdias podint sanai e si depint sarvai.
Un’atra cosa chi medas bortas mi dimandu est poita est aici dificili, po sa politica culturali, a ponni sa lingua in sa lista de is cosas de agguardai, e a dha cunsiderai unu “beni culturali”. Fortzis poita ca sa lingua no est una cosa concreta chi si podit castiai e tocai, ca no est unu nuraxi o una taula pintada, e nemancu unu sedatzu o unu ciliru de si dhu scaresci in intru e unu museu; fortzis poita ca sa lingua est lévia che issa vida etotu, e che issa vida si ’nci iscapat i est mala a dha fai intrai in su stampu istrintu e grai de sa politica e de dogna programmatzioni: fortzis est po custu chi benit mellus a dha fai scaresci e dha minuspretziai: ei, a dha minuspretziai a su propriu de s’esistentzia, de su biviri, a su propriu de sa vida etotu. Ma sa vida torrat a nasci dogni annu e si no est de unu ’etu at essi de un’atru. E si morit custu sardu, custa limba, labai chi ’nci ’nd’est unu atera giai pronta mein ’s intragnas prossimas de su coru; dha seu intendendi deddiora, fintzas de sa picinnìa, zumiendimì mein ’s origas. Adhìa de dogni cosa; adhìa de dogni trobea, adhìa de dogni trampa, adhìa de dogni faula. Adhia de totu.
maurizio virdis
Pubblicato da Karalitana a 13:35 Nessun commento:
domenica 11 marzo 2012
Sa pratzidura diatòpica de sa lìngua sarda/La divisione diatopica della lìngua sarda
FILS 11-12 . Cagliari, novembre 2011
***
Est cosa connotta de tottus ca sa lìngua sarda est pratzia in fuedhadas diversas e dissimbillantis, candu prus candu de mancu, s’una de s’attra. Mancai sa lìngua sarda siat una e una scetti. E custu poitta ca una scetti est s’arrèxini e sa manera de cummenti s’est ispirigada sa lìngua latina po ’ndi benni lìngua sarda: e gi’est po cussu insandus chi sa lìngua sarda tenit meda caràtteris chi funti sempri is proprius in calisisiat logu si fuedhit su Sardu. Iat a bastai a nai su fenòmenu de sa metafonesi, sa punna de su Sardu a mantenni sa sìllaba obetta; sa manera analìtica de fai su tempus verbali de su benidori (e.a.n. su futuru: p. es. app’a nai,as a fai), s’artìculu determinativu (su, sa) chi benit de su latinu ipsum/a e no de illum/a cumenti est in casi tottu is attras lìnguas romànicas; s’affortziamentu de is cussonantis; su de ’nci ponni sa preposizioni a deinnanti de su complementu oggettu si custu est una pessoni (p.e. appu intendi a Nàssiu): e meda attrus ’nd’ia podi mentovai. E prus parìvile ancora est sa lìngua sarda si pigaus a contu is fenòmenus de sa sintassi: chini no connosci s’espressioni po fai certus tipus de dimandas, cument’iat essi Intèndiu m’as? calendinci fias? A Frantziscu fuedhai dhi deppeus?, po nai una de is cosas prus connottas e spainadas in tottu su Sardu; e ia podi acciungi sa manera de imperai su modu infinidu, o su gerùndiu, o sa tràmuda de is costituentis sintàtticus in sa fràsia, cummenti aina po espressai certus bisòngius e fainas pragmàticas (p. es. una domu nova mi seu comprau). E no est de si scaresci chi su cabbali de su lèssicu, de is paràulas est a nai, est, in sa fondamenta sua (e no scetti), su matessi in tottu is fuedhadas de sa lìngua sarda.
Nadu custu, scieus, torru a nai, ca sa lìngua sarda cambiat de espressada comenti cambiant is logus e sa geografia de sa Sardinna; scieus tottu ca, si andaus a una bidha accanta a sa nostra, agattaus giai differèntzias e dissimbillantzas, chi crescint cantu prus si ’nci stesiaus de su logu nostru. Tottu custu no est unu spantu e no dhu deppit essi: dogna lìngua est, fintzas de s’inghitzu, differentziada in sa geografia sua, e s’aunimentu, si càpitat in s’istòria, benit appusti, mancai sa chistioni siat unu pagu prus diffìcili, trobedhada e imbodhiada de cantu seu narendi innoi. Podeus fintzas nai chi sa differèntzia est sa sustàntzia matessi de sa lìngua: de dogna lìngua, poitta ca dogna lìngua nascit cun s’intzimia etottu de sa differèntzia e de sa cumpratzidura: diffèrentzia intra de is logus abi custa lìngua si fuedhat; differèntzia cunfromma de is dissimbillantzas chi s’agatant in sa societadi aundi est fuedhada; s’aunimentu de una lìngua (e fintzas su mantenimentu de issu) benit, imbèccias, de una voluntadi precisa, chi podit essi polìtica, sociali o culturali, o totu custas cosas impari.
Duncas, su problema immoi est cussu de stallai is diversas faedhadas de sa lìngua sarda. Infattis si andaus a circai differentzias, ’nd’eus agattai prus de cantu si ’nd’íant a podi, in tottu su logu de Sardinna, différentzias de nomini po nai una e una pròpia cosa (p.es. is nominis de su tzurrundeddu, o de su pibitziri), o is desinèntzias de tempus e modus de su verbu, is maneras, is prus dissimbillantis, de spadriai is sonus e de realisai is fonemas: e in custa manera iaus a intrai ind un’imbòdhiu aicci impirigau, chi iat essi diffìcili a si ’ndi scabulli. Duncas bisòngiat a circai e a si donai una mètida e un’arrègula po si ’ndi podi sprobigai.
In custus annottus chi si propòngiu m’app’a poderai a unu critèriu e a unu fundòriu tradizionali, chi est cussu de fundamentai sa pratzidura de is fuedhadas appitzu de fenòmenus fonèticus de sa lìngua, mancai deu beni scìppia ca attrus critèrius s’iant a podi bogai a pillu, fintzas po biri si custus andant a pari cun is fonèticus, e in cali medida; e mancai scìppia puru chi fintzas una classificatzioni de is fenòmenus morfològicus, mascamenti is chi pertoccant sa coniugatzioni verbali, iat essi cosa disìggiada po s’iscèntzia, dae custu remiru. Ma scieus beni puru chi est tantecantu sa fonètica a donai a is fuedhantis sa medida e s’attinu su prus làdinu de sa differèntzia.
Ma fintzas ponendisinci aintru de custu consideru fonèticu, toccat a circai e a ponni critèrius precisus, poitta ca is fenòmenus fonèticus funti medas e medas. E duncas tocat a scerai calis fenòmenus fonèticus potzant essi cussus affattentis a una pratzidura chi tengiat sentidu e fundòriu, deghinò iaus a essi indaennanti de un’improdhu de fattus differentis, iscussertaus e chen’arrègula.
Duncas app’a prova a donai unu critèriu e un’arrègula a s’ammisturu mannu de is differèntzias. E diacci toccat a si dimandai cali iant essi is differèntzias de importu prus mannu po trassai una figura assentada de custa cumpratzidura, dialettali eus a nai, de sa lìngua sarda. Po custu m’app’a poderai a tres critèrius fundamentalis: unu geogràficu, unu, stòricu-comparativu e unu strutturali.
Innanti de sighiri in custu trettu, iat essi pretzisu de bogai a campu su concettu de isoglossa: naraus isoglossa una linia imagginària chi scrobat su logu (geogràficu) aundi s’agattat unu certu fenòmenu, de su logu aundi custu fenòmenu no dhoi at. Duncas un’isoglossa disinnat una pratzida de campu (de spàtziu) geo-linguìsticu cun remiru a unu certu fenòmenu linguisticu: fonèticu, lessicali, morfològicu.
Immoi, cummenti is linguistas scnit beni deddiora, candu est chistioni de làcanas intra variedadis de una matessi lìngua o intra lìnguas imparentadas intr’issas, no s’agattat mai una làcana pretzisa chi dhas iscrobit de manera netta, po ca si potzat nai chi innoi accabbada sa variedadi X e adhia de innoi cumenentzat sa variedadi Y. Infattis is isoglossas s’attroppèliant intrepari, chene andai mai una appitzu de s’attra, de manera chi no si podit marcai mai una làcana pretzisa: teneus scetti làcana de fenòmenus singrus, ma no làcana intra variedadis o lìnguas in parentìu. Perou, certu, podeus nai chi ’nci funt isoglossas chi punnant a sighiri sa matessi caminu, accostandusì o istesiandisi unu pagu s’una cun s’attra o mancai fendu su propriu camminu po unu certu trettu. Po esèmpiu, su campu attremenau dae s’isoglossa chi pratzit sa leada abi is cussonantis velaris si funti torradas in palatalis (est a nai sa leada abi si narat chentu e cussa abi si nara centu), sighit unu camminu chi casi cumbinat cun su de s’isoglossa chi pratzit sa leada aundi is vocalis -E e -O latinas in finitia abarrant ugualis, dae sa leada aundi custas vocalis si cambiant in -i e in –u (est a nai sa leada abi si narat òmines bonos dae sa leada abi si narat òminis bonus). Attru esempi podit essi cussu chi pertoccat sa rutta de sa n intr’e vocalis e su de su cambiamentu de L in b (sa mãu maba); o ancora cumbinat casi perfettamenti sa leada abi si narat puthu (dae una T+J latinas) e cussa abi s’arruit sa f de inghitzu ’e paràula: ’idzu (pro fidzu). Un’attru critèriu est cussu po chi unu datu fenòmenu (sinnau de una certa isoglossa), naraus su fenòmenu A podit occuppai una certa leada inintro de sa cali dhoi at una leada prus pitticca abi s’agattat fintzas su fenòmenu B; in tali manera iaus a tenni sa variedadi X chi tenit A e scetti A e sa variedadi Y chi tenit A e B.
Infinis podeus ponni un’attru critèriu, su de tres chi nos fait stallai una leada abi is isoglossas si attroppeliant e s’impirigant meda appari.
Un’attru critèriu ancora est cussu chi si fait preferri un’isoglossa chi istallat una leada bastanti manna de una troppu pitticca.
Postus chi aus custus critèrius, toccat insandus a disponni una gerarchia chi tengat in cossideru s’importu, minori o majori, de custas isoglossas. Po fai custu, potzu proponni custus paràmetrus, commenti sighit: 1) paràmetru spatziali: tenint importu prus mannu is isoglossas chi istallant una leada prus manna, mellus ancora si 1a) custas isoglossas punnant a s’attobiai appari; 2) paràmetru istòruicu comparativiìu: tenint prus importu is isoglossa chi scrobant una leada de unu fenòmenu de mantenimentu dae cussa de unu fenòmenu novadori, mellus ancora si 2a) custus fenòmenus si podint cuffrontai cun fenòmenus parìvilis de logus linguisticus chepari po cantu a parentiu; 3) funti de importu is isoglossas chi stallant sa leada de dus fenòmenus chi siant parivilis o liaus intr’issus cantu a struttura.
Insandus su tipu de leada linguistica chi eus a nai «ideali», iat essi cussa chi tenit un’amprària bastanti manna, chi si cumbinat cantu mellus est possìbili cund una leada de un’attru fenòmenu, e aundi s’agattant fenòmenus de importu stòricu-comparativu e de importu strutturali.
Immoi, insandus chi eus nau tottu custu, già podeus scioberai is isoglossas chi funti de importu prus mannu.
Una prima isoglossa est cussa chi iscrobat sa leada aundi is cussonantis velaris latinas indaennanti a is vocàlis e e i (ki, ke) abarrant chene cambiamentu, dae sa leada aundi custas cussonantis si torrant in palatalis (est a nai chi si scrobant sa leada aundi si narat chentu lunghes de cussa aundi si narat centu luxis). Custa isoglossa pratzit sa Sardinna in dus mesus casi ugualis; e ancora is dus leadas aicci stalladas funti, duncas, una prus cusservativa e casi unica in su mundu linguìsticu romànicu, a nord, e s’attra prus innovativa a sud. Cust’isoglossa, ancora, currit unu camminu chi si cumbinat bastanti beni cun s’isoglossa chi scrobat sa leada aundi is vocalis -E e -O de finitia si mantenint cummenti funti dae cussa aundi issas si tramudant in -i e in -o ( frores bellos/froris bellus; deo sono bene/deu sonu beni ); e innoi puru ’nci teneus un’area de cusservassione a nord e una de innovassione a sud chi s’appresiat a s’Italia meridionali e a sa Còrsica. Po custu fattu, su mesu meridionali de s’Isula benit a frommai unu sistema fonològicu cun setti fonemas vocàlicus, poitta ca si distinghit una e aberta dae una e serrada (bèni/béni, scètti/scétti) e atterettantu una o aberta dae una o serrada (óru/òru; óllu/òllu) cun balori fonològicu, est a nai bastanti a distinghi po issas etottu dus pràulas. Custu fattu est lograu de su fenòmenu chi si narat metafonesi po su cali una vocali e o o tònicas funti serradas si sighit sa vocali i o u, deghinò sa e e o abarrant abertas, ma sa i o u deppint essi sas beras de su latinu, ca si benint de una -E o -O latinas chi in Campidanesu si furriant in i e u, insandus sa e oppure o tònicas abarrant abertas: e duncas, po esèmpiu, béni dae su latinu VENI porta sa e serrada, mentras ca bèni dae su latinu BENE porta sa e aberta.
Dhoi at attras isoglossas chi currint dae ponente a levante in mesu a sa Sardinna e dha spratzint in dus metadis.
Dhoi at cussa de sa pròstesi de sa vocali i daennanti a s+cuss. Fenòmenu chi agattausu sempri in su mesu de susu de s’ìsula, mentras che in sa parti ’e iosso custu fenòmenu no est de regula (iscola, iscala, ispantu iskire, istrale). Mentras a s’imbessi in parti ’e iosso agattaus sa pròstesi de a daeinnanti a una r (arriu, arrana, arrosa, arruiri, arrègula, ecc.), chi no s’agattada in part’ ’e susu.
Su mesu de basciu tenit s’articulu determinativu plurali is uguali po maschili e po femminili, mentras chi in part’ ’e susu si scerat sos po su maschili e sas po su femminili.
Infinis teneus tres isoglossas chi currint de manera casi perfetta su propriu camminu, stallendi una leada a forma de triangulu, cun sa punta in Ottana e is ladus chi andant s’unu a Siniscola e s’attru a nord de Baunei, de manera chi in custu triàngulu cappit sa part’ ’e susu de sa Brabaxa, su Nuoresu e sa Baronia. Is isoglossas chi seus narendi funti duncas custas.
1) cussa chi scrobat sa leada abi is cussonantis occlusivas surdas P,T,K intra de vocalis s’abarrant chen’ e mudai, a differèntzia de tottu su restu de su logu sardu abi is cussonantis ch’eus nau si mudant in sonoras fricativas b, d, g. Po esèmpiu: paku, luke, fàkete, arribatu, kupa, kepudha contra a pagu, luge, fagede, arribbadu, kuba, kebudha. Custu fattu est de importu compartivu poitta ca distinghi una leada cusservativa, de una keada innovadora fintzas a cuffronta cun attras partis de s’ispàtziu linguisticu romànicu: pruscatottu orientali contra occidentali.
2) sa rutta de sa cussonanti F in cummentzu de paràula: oku po foku, arina po farina, idzu po fizu, odza po fodza, àkere po fàkere, urriare po furriare, erru po ferru, ecc. Custu fattu est de importu si pensaus chi custu fenòmenu si deppit a sa lìngua chi si fuedhàt in Sardinna innanti de su Latinu de is Romanus, e est unu fenòmenu chi agattaus fintzas in su Castiglianu e i su Guasconi, casi de seguru poitta ca custas lingusìas teniant una matessi lìngua preromana, pari cun sa Sardinna.
3) s’irviluppu de su gruppu fonèticu de C o T + sa semicussonanti J ; in custa leada custu gruppu si svviluppat cummenti una cussonanti interdentali ficativa th, contra a su Logudoro chi dhu torrat cummenti t, e su Campidanu chi dhu torrat cummenti zeta surda tz: petha, puthu, atha) contra a peta, putu, ata mein su Logudoro, o petza, putzu, atza in Campidanu (dae su latinu PETTIA, PUTIU (po su clàssicu PUTEU), ACIES.
Seus immoi in sa possibilidadi de tirai carchi concruimentu. Eus bistu chi dhoi at tottu una filera de fenòmenus chi spratzint su logu linguisticu de su Sardu in dus metadis de amprària casi uguali: s’una in part’ ’e susu e s’attra i part’ ’e iossu, s’una, a nord, prus cusservadora e s’attra, a sud, prus innovadora. E funti tottu isoglossas de importu po is arrexonis chi eus nau appitzu. E dhoi at unas tres isoglossas, de importu issas puru, chi descrinti una leada prus pitticca ma beni stallada chi est cussa de su Nuoresu. C’est de nai perou chi tottu is isoglossas chi distinghint sa parti ’e iossu da sa de susu, distinghint peri su Nuoresu dae sa leada de iossu o meridionali. Po tantu eus stallaus tres leadas principalis aundi ’nci funti is tres variedadis linguisticas de sa lìngua sarda: su Campidanesu o meridionali, su Logudoresu o nord-occidentali e su Nuoresu o nord-centru-orientali. Cust’urtima dha podeus intendi cumment’e sa parti prus cusservadora de su Logudoresu, po is cosas chi eus nau pagu innanti. B’at fintzas de cussiderai chi s’àrea nuoresa s’agattat a costau de s’area ollastina, chi podeus cussiderai sa parti cusservadora de su Campidanesu, insandus podeus nai chi dhoi at tottu un’àrea bastanti manna, collocada in sa parti centru-orientrali de sa Sardinna chi est un’àrea de cusservatzione linguistica.
Ma un’attra leada, sa ’e cuattru podeus stallai, est sa leada de s’Arborea, est a nai, po su chi pertoccat sa linguistica, sa leada posta a susu de Aristanis e chi cumprendit su Montiferru, sa zona de Bilartzi, su Barigadu e parti de su Mandrolisai cun Sòrgonu e Atzara. Custa leada dha podeus stallai po more de unu cuntrastu chi eus a nai strutturali e chi in dogna manera segat una certa simmetria de distribuzioni complementari de certus fenòmenus. Infattis in s’area de susu aundi si mantenint chena mudongiu is cussonantis velaris (chentu, àghina, pike) su sviluppu de su gruppu fonèticu chi aus bistu T,C+semicussonanti J est o t (logudoresu) o th (nuoresu): puttu/puthu, atta/atha; aundi imbeccias is velaris si furriant in palatalis su sviluppu de su custu gruppu fonèticu est tz. Immoi perou in sa leada arborensi cummenti dh’eus bista e attremenada teneus is velaris mantènnias chene muda, perou s’èsitu de T,C+J est su de su Campidanesu: zeta surda tz. Ind una parti arrenconada de s’Arboresu teneus ancora un’attru cuntrastu strutturali. Nosu scideus ca abi sa L latina si tramudat in sonus diversus: b w, ŗ, gw su sviluppu de su gruppu L+J est ll: est a nai chi abi si narat meba o sabi o meŗa e saŗi, is paràulas cun L+J latinu donant ll: fillu, allu, ollu, allenu, mellus. In sa leada settentrionali aundi sa ella est una ella dentali, su gruppu de L+J donat g palatali o zeta sonora figgiu/fidzu, oggiu/odzu, aggiu/adzu, mèngius/ mènzus. Ma sa cosa andat de manera diversa in custa zona pittica des’Arborea (S. Vero Milis, Narbolia, Milis): abi teneus meba o sabi o saŗi ma fidzu, adzu, mendzus.
Diat essi troppu longu immoi spricai su poitta de custus contrastus, ma sa cosa est de sei etottu de importu, po more de su contrastu matessi intra sonus de importu: e d’attra manera un spricadura iat abarrai un’ipòtesi e no cosa sigura. Ma c’est de acciungi chi s’Arborea est una terra aundi is isoglossas si fainti craccas e s’attroppeliant, i est fintza una terra de cuntiendas antropologicas intra su mundu de su pastoriu e su de is messajus, chi casi casi si isprigant in sa lìngua.
Ancora c’est a nai chi s’isoglossa de su tramudòngiu de T,C+J in tz andat a pari sighindi in pràtica su pròpiu camminu de s’isoglossa chi scrobat a josso sa leada aundi su pronòmini àtonu de 3a pessona est dhu/dha/dhi ecc. dae sa leada aundi su matessi pronòmini sonat lu/la/li: Beni su camminu comunu de custas isoglossas est casi ben’appari cun sa làcana antiga chi scrobada su Giuigadu de Arborea de Giuigadu de Torres. Cosa chi nos ponit in birbìlliu iscientìficu, po s’annoditzu de Istòria e de Linguistica.
Beni eus bistu, cummenti nos narat deddiora sa tratitzioni de is istùdius e is òminis scìppius de linguistica, chi sa parti meridionali de sa Sardinna est innovadora, mentras ca sa parti settentrionali est cusservadora. Podit andai fintzas beni. Ma ’nci funti perou unus cantus fattus e unus cantus fenòmenus chi, a mei assumancu, mi ponint in birbìlliu e in duda: mi ponint sa puxi in s’origa, cummenti si narat. E chi mi faint pessai chi is cosas funti unu pagu prus trobedhadas de cantu no siat stèttiu nau.
Pensaus po esèmpiu a su disviluppu fonèticu de sa ella in cab’ ’e susu e in cab’ ’e jossu. In cab’ ’e susu (Logudoresu e Nuoresu) sa ella est una ella dentali, in cab’ ’e jossu (Campidanu) sa ella latina s’est furriada in sonus diversus cummenti eus bistu b, w, gw, ŗ, ? (occlusiva laringali o corpu de orgoena (o de glottidi)): tottu sonus chi parint differentis meda s’unu de s’attru, ma chi tenint unu piessignu comunu: funti tottus sonus grais (gravi) po cantu pertoccat s’acùstica e chi deppint ammitti tottus una ella velari, o grai, cali fiat sa ella latina prus antiga, chi scetti appusti s’est cambiada in ella dentali, e sa ella velari dha podeus intendi ancora oi in dì in sa fuedhada populari de Castedhu, fintza fuedhendi in Italianu. Duncas in custu casu est su Campidanesu a essi cusservadori. E cusservadori su Campidanesu est fintzas po su fattu chi mantenit su pronòmini dhu/dha/dhi ecc. cun sa ella dòppia (sa dh cacuminali est in Sardu su dirviluppu de sa ella dòppia latina) contra su Logudoresu-Nuoresu chi ant scempiau custa ella (lu/la/li). Eus bistu chi is variedadis de susu anti sa pròstesi deinnanti una essa sighia de cussonanti (iscola, ispanu, istùdiu) mentras chi in Campidanu no est obbligatòria, e parit a is sàbius de linguistica romànica chi custa prostesi obbligatòria est unu fattu chi s’est avverau prus a tardu. Po imbessi su Campidanesu tenit su fenòmenu de sa pròstesi dainnanti de sa erra (arrana, arriu, arrosa) chi est unu fattu chi si deppit a is lìnguas fuedhadas in Sardinna, e in atterue puru,innanti de su latinu, e duncas una cusservatzioni bell’e forti.
Pensaus immoi a un’attra cosa: eus bistu chi su Logudoresu-Nuoresu mantenint sa E e sa O de finitia chi imbeccias in Campidanresu si furriant in i e u, fattu de innovazioni. Certu, ma pensaus a una peràula de su Logudoresu-Nuoresu cumment’e ube dae su latinu UBI, innoi una I de s’orìgini s’est cambiada ind una e, e sa matessi cosa si podit nai po una paràula medievali, po unu topònimu chi agattaus in scritturas antigas cumment’e Frotoriane (est a nai sa Forfongianus de oi) chi benit dae su latinu FORUM TRAIANI: innoi puru una I latina s’est furriada in e contra su chi est regula abettada. Cummenti si pointi spiegai cusats cosas? Deu propòngiu chi sa furriadura de E latina in i fiat innanti prus spraxa, e chi sa parti de susu de s’Isula siat stèttia latinizzada o fortzis rilatinizada ind’un època prus tarda de su meridioni sardu e chi in sa parti de susu siat intradu unu latinu prus standardizzadu chi non in su meridioni, ma de unu standard de unu latinu prus trigadiu, mentras ca in sa parti meridionali si funti mantènnius fenòmenus prus antigus ma prus pagu standardizaus. Insandus si podi cumprendi paràulas cumment’e ube (po ubi) o Frotoriane (po Frotoriani): est cummenti si sa parti de susu de Sardinna fessit stèttia pigada dae sa furighedha de standardizzai tottu e de ’nci bogai is piessignos chi podiant parri vulgaris, e insandus dogna i de finitia deppiat torrai a essi una -e mancai cussa i fessit una i in latinu etottu. Est su fenòmenu beni connottu chi is linguistas dhu tzerrianr “ipercorrettismo”.
Fintzas sa cusservatzioni de is cussonantis velaris andat bista cund unu cossideru prus attentu. Oramai est diffìcili a crei su chi est stèttiu nadu po meda tempus, est a nai chi su de si ’nd’essi furriadas is cussonantis velaris (ke, ki, ghe, ghi) in palatalis (ce, ci, ge, gi) in su Campidanesu siat unu fattu dèppiu a sa influèntzia toscana in s’edadi de mesu. Medas cosas si podint fai pensai ca custu fenòmenu s’est ingendrau innoi etottu in Sardinna, si pensaus ca in su Campidanu teneus èsitus differentis de sa palatalizzatzioni, in Ollastra e in sa Brabaxa meridionali pruscatottu, chi faint pensai a sa primu pàsia de custu fenòmenu, est a nai chi is sònius cummenti funti ispadriaus in custas bandas, Ollasta e Brabaxa (deg^e / degi, lug^e, lugi); ma puru carchi scrittura antiga benindi dae su cab’ ’e susu, commente batuier de liggi de seguru [battug^er] po su logudoresu batugher, bingi po binchi, poninti in pensamentu; fintzas si in custus fattu de iscrittura bisogniat de donai attenzioni a medas cosas, cummenti podit essi su de biri si no siat unu piessignu pessonali de unu iscriidori particulari; e podeus acciungi puru carchi ipercorrettismo cummenti ghennas po gennas. Certu is iscritturas campidanesas nos ammustran de manera crara e sintzilla ca in Campidanu puru in s’edadi de mesu, medas formas fiant de seguru velaris: po esèmpiu binki, merkede scrittus cun sa kappa. E insandus itta deppeus pensai? Deppeus pensai chi una evoluzioni linguistica no est una cosa simpli e deretta, ma podit essi prus o mancu imbusticada e trobedhada. Po sa chistioni chi si pertoccat innoi podeus pentzai, bistu su chi aus bistu, chi ’nci fessit una froma prus ‘corretta’ e ‘ufficiali’ eus a nai, chi fiat cun sa velari, e mancai imperada fintzas prus a tardu chi mein is attras linguas neolatinas, e una fromma prus perusada cadadia chi si naràt cun sa platali (chelu o lughe fiant fromas currettas mentras chi celu e lugi o luxi fiant frommas de impreu fittianu) in tottu sa Sardinna. Pusti su Logudoresu-Nuoresu at scioberau is frommas ‘curretas’ comenti fromma unica, mentras sa parti de josso at scioberau is frommas chi s’imperant a fittianu in sa fuedhada de dogna dì.
Itta ollu nai cun tottu custu? Bollu nai chi si puru potzat essi beru chi su settentrioni est prus cusservadori de su meridioni, custu no est dèppiu a su fattu chi is fenòmenus antigus intraus in Sardinna a s’època antiga de sa latinizatzioni si siant mantennius chene mudai fintza a immoi, ma bolit nai chi sa parti de susu at scioberau et preferiu is frommas prus giustas e curreggias facci a is frommas imperadas a fittianu: e at scioberau is frommas currettas, cussas prus accanta a sa norma e a sa règula, funti casi sempri si no sempri, cussas prus cusservadoras. Ma attentzioni! Custu scioberu de frommas cusservadoras e giustas e currettas, podit essi stèttiu fattu ind un’epoca tarda candu sa correttesa e sa règula no fiat prus cussa de s’època antiga e clàssica, ma fiat una currettesa e una norma de prus a tardu chi podiat ai pigau certus fenòmenus de evolutzioni e de modernidadi, cummenti eus bistu assusu po sa ella e po is pronùminis àtonus lu la : frommas de su standard e no vulgaris, ma de unu standard prus tardu, facci a su Campidanesu chi mantenit mellus is formas antigas e chi fiant, in època tarda romana, oramai postas foras de su standard latinu.
Certu est diffìcili de torrai a costruiri sa dinàmica stòrica de sa latinizatzioni de sa Sardinna, e no solu de issa: si esti stèttia fatta ind un’orta ebbia, o si ’nci funti stèttius memmentus differentis e in cali parti de s’Isula. Si podit fortzis pensai chi sa parti de susu e sa prus inintro de Sardinna appat tentu mancai una latinizazioni dèbili a s’inìtziu, latinizatzioni chi s’est affortziada appusti in s’època cristiana, a sa fini de s’imperu romanu e in sa prima edadi de mesu; mentras chi su Campidanu fortzis at tentu una latinizazioni prus antiga e prus funguda: e custu fattu at portau de una parti chi su Campidanesu appat cusservau frommas meda prus antigas, ma chi at tentu puru una libertadi prus manna facci a su standard e a sa norma, su chi dh’at fattu cresci de manera prus disgagiada e scabbùllia.
Un’attra cosa si podeus dimandai: est a nai si s’iat podi cussiderai s’Ollastinu una de is variedadis mannas de su Sardu, chi si fessit aicci iat essi sa ’e cincu. E s’iat podi arrespondi puru ca eja. Infattis s’Ollastinu ammustat unas caratterìsticas chi funti tuttu suas. Podeus mentovai s’èsitu de su gruppu fonèticu latinu T,C+J chi in Ollastinu torrat a ss (prassa,assa, pussu po pratza, atza, putzu), fintza si in s’Ollastra alta (Urzulei, Talana, Baunei) s’èsitu est cussu chi agattaus in su Nuoresu, est a nai una interdentale fricativa surda (puthu, atha); is maneras diversas de torrai su gruppu latinu L+J (fìgliu, ogliu, filgiu, olgiu po fillu, ollu), sa torrada in bb de sa labiovelare latina QU+voc (abba, ebba) comenti in Logudoresu-Nuoresu, su sonu tottu suu de sa C latina pusti de vocali e deinnanti de is vocali E o I (lugi, degi, su gelu po luxi, dexi, su xelu de su Campidanesu), sa muda in r de sa essa deinnanti a cussonanti sonora, cummenti in su Nuoresu: ir binus po is binus. Podeus duncas biri chi in Ollastra is isoglossas s’appillant cummenti in s’Arbrea; ma toccat a acciungi perou su fattu chi in Ollastra custa pillada no est aicci cracca che in Arbrea, e, ancora. chi innoi no bi sunt cudhus cuntrastus de istruttura chi eus giai bistu in Arborea. Duncas podeus stai a mesu trettu in su consideru de si s’Ollastinu deppit essi cunsiderau una de is variantis diatòpicas de sa Sardinna o si dhu deppeus cunsiderai una sutta-varietadi, mancai meda marcada, de su Campidanesu: cummenti puru ingrinu a fai deu, ponendi a menti puru chi s’Ollastinu est sa pàsia prus antiga de s’evolutzioni de su Campidanesu antigu; e pruscatottu chi is chi funti is piessignus de s’Ollastinu, no corrispondint a is critèrius chi eus disinnau e stallau innanti: ni de unu cussideru istòricu ni de unu cussideru comparativu.
Insandus eus scerau cuattru, o mancai cincu, variedadis diatòpicas, dialettalis, de sa lìngua sarda. Ma calincunu at a torrai a nai ca sa lìngua cambiat meda de prus de custas scera chi aus agattau, e chi andendi de bidha in bidha agattaus differèntzias, pitticas o mannas chi siant; e chi, po nai, no si podit allegai de Campidanesu o de Logudoresu o de Nuoresu cummenti fessint, cadunu, una cosa parivile. E custu est beru. Perou si no boleus fai a biculus su logu linguisticu, deppeus torrai a fai, ma prus in minudu, is proprius arrexonus chi eus fattu po scerai is dialettus majoris chi eus bistu immoi immoi. E deppeus circai insandus de stallai inintru de dogna variedadi carchiuna sutta-variedadi, chi no siat troppu pitticca e chene si frimmai a piessignus troppu minudus.
Po su Campidanesu podeus stallai setti variedadis. Eus giai nau de s’Ollastinu, e accanta ’e custu podeus ponni su Brabaxinu meridionali (Dèsulo, Aritzo, Brebì), abi su gruppu fonèticu L+J andat in g’ palatali (figiu, ogiu, agiu, pagia) e sa palatali intra de vocalis e deinnanti a e o a i est realista cund unu sonu chi no est ni cussu generali de su Campidanesu (fricativu palatali), ni cussu alveo-palatali de s’Ollastinu, ma una palatali ispadriada prus innedha, in su mesu ’e su paladu (deg^e, pig^e, lug^e), mancai immoi custu sonu siat perdendusì agualandusì a su de s’Ollastinu (e po custu podeus fintzas pensai chi, una orta, in su passau, s’Ollastinu tenessit custu sonu matessi de su Brabaxinu, chi diat essi su sonu de sa prima intaccadura palatali de su latinu vulgari).
Po tres, podeus sterri su Campidanesu centrali, su chi de s’essida de Castedhu arribat fintzas a Aristanis e chi ’nci cappit sa pianura campidanesa, sa Marmilla e sa Trexenta. Su chi est particolari de custa leada est sa rutta de sa cussonanti enna intra ’e vocalis, chi donat unu sonu nasali a sa prima vocali (mãu, bĭu, sõu, cõillu, perdingiãu), e su passaggiu de sa ella latina intra ’e vocalis in b: meba, sobi, fusibi. Aggiriu de custa leada, a orienti de issa, teneus una leada a fromma de fracci strinta, mancai unu pagu prus lada in basciu, chi partit de appenas in for’ ’e Castedhu (giai de Cuartu e de Pauli) e arribbat a Milis. Su piessignu de custa banda est cussu de torrai in r [ŗ]uvulari sa L intervocalica latina: meŗa, soŗi, saŗi. In custa leada intrant su Partiolla, su Sarcidanu, parti de su Gerrei, pusti si brincat a Milis: duncas cust’àrea no est sempri de sighida, est unu pagu a mancia ’e leopardu eus a nai. Ma fortzis unu tempus custa fiat un’area prus pèrpera e is mancias chi eus nau funti sa sobradura de unu sighingiu chi oi non ’nc’est prus. Infattis si andaus a castiai in intro de custa leada, cun cussideru sociolinguisticu, eus a bî chi is prus giovunus o sa genti cun prus istruzioni si ’ndi straviant de spadriai custu sonu e preferint a bi spadriai una l affortziada: soLi, meLa, SaLi. Custu cumment’esti in cussus logus intramesaus intra de sa leada cun r uvulari [ŗ], aundi issa est sparèssia de su tottu; ma custu sonu, chi immoi, in custas bidhas, est categoria e no varianti, podit essi cumpresu cummenti unu remprassu de una ŗ uvulari chi immoi no ’nc’est prus: pensaus a logus cummeni Pauliatino o Allai chi iant a podi essi cussideraus s’accàppiu intra de sa leada prus manna cun sa r uvulari e Milis.
Podeus stallai ancora sa sutta-variedadi de su Sulcis aundi, una ìa sa ella fut pronuntziada cummenti r ma no uvulari, e sa zeta cummenti c’ palatali (craccionis, pucciu, inciandus, praccia), fenòmenus, pruscattottu su primu, chi funti sparessendi, e sa l inguni puru si furriada in L affortziada, cummenti puru, po atru, sa N (soLi, SaLi, paNi, maNu)
Interessanti podit essi su Sàrrabus, abi sa ella e issa enna si furriant in ‘occlusiva laringali’ o corpu de orgoena si prefereis (mã?u, me?a, sa?i, su ?imõ?i, lũ?a).
E po urtimu podeus scerai sa leada de Castedhu, aundi no cumparint tottus custus fenòmenus de cambiamentu fonèticu, de sa ella e de sa enna pruscatottu, e aundi est prus pagu spraxinau su fenòmenu de sa metàtesi.
Passendi a su Logudoro podeus scerai tres sutta-variedadis. Podeus nai ca sa parti prus ispàina de su Logudoro est sinnada dae custus dus fenòmenus : sa palatalisatzioni de is gruppus fonèticus latinus de Cussonanti + L fiore, pius, giae, pienu, fiamma, giamare po frore, prus, crae, prenu, framma, cramare de casi tottu sa Sardinna cun sa l furriada in j e no in erra, est una banda bastanti manna chi ’ndi piga casi tottu su Logudoro. Cust’àrea dha podeus spratziri in dusu: in s’una agattaus sa furriadura de r in l deinnanti de cussonanti e fintzas de sa s deinnanti de cussonanti sonora: ind una parti bastanti manna chi sighit unu camminu dae sud-ovest a nord-est agattausu (moltu, multa, elva, polcu, sal dentes, ilbagliu po mortu, murta, erba, porcu, sas dentes, isbagliu); in s’attra is cussonantis erra, ella, essa daennanti a cusssonanti si furriant in sonus meda particularis, sa lisca toscana dhi anti narau, o, is Sardus, dha tzerriant sa prallada de sos ‘limbidruches’: custu trettu occupat sa parti nord-occidentali de su Logudoru, e custa particularidadi fonètica d’agattaus fintzas in Tàttari, chi, casi de seguru est stèttiu su cummentzu de su fenòmenu e de s’ispaniamentu suu, a pagu a pagu fintzas a bastantementi attesu. Sa sutta-variedadi de tres de su Logudoro est cudha chi pigat su Màrghine e sa Costera, prus simbillantis a su Nuoresu, ma differentis de issu po ca no mantenint is cussonantis surdas) ma dhas fait sonoras cumment’e tottu su Logudoro (fàghede, no fàkete), ni tenit s’interdentali fricativa th (atha, puthu) chi si bortat in t ancora che in su Logudoresu (ata, putu). Perou, che a su Nuoresu, no tenit sa furriadura de paladalidadi po sa L appusti de cussonanti (frore e no fiore) ni cudhus fenòmenus chi eus tzerriau de ‘lisca’.
Fintzas su Nuoresu, dhus podeus spratziri in tre bandas. Una de interessu meda po sa conservadividadi est cussa chi pigat sa Baronia, Bitti, Lodè e Lula aundi tottu is cussonanti funti mantennias (fàkete, frate, comporatu,cupone); dhu’at una banda aundi sa T si furria in sonora (frade, comporadu), e a s’ùrtima una banda chi podeu tzerrai de su corpu ’e orgoena chi si ponit a postu de sa velare, sa K, leada abi intrant Fonni, Mamoiada, Orgsòlo, Olìana, Gavoi, Ollolai, Ovodha, e cancun’attra bidha ancora: pi?e, fo?u su ?ane po pike, foku, su kane.
Infini podeus nai ca no scetti is fenòmenus fonèticus funti differentis mein is diversas bandas de sa Sardinna; dhoi at puru fenòmenus morfològicus e lessicalis chi spratzint su spàtziu de sa lìngua sarda in parte ’e susu e parti’e jossu. Po esèmpiu s’essida de s’infinìdu verbali chi est in -are in susu e in -ai in banda ’e josso, cun attras essidas in
-ari, -ade, -ae in sa fasca de sa Mesania. Po sa prima persona singulari o plurali de is verbus, teneus in banda ’e susu is fromma -o e -amos/-amus e in banda ’e josso fromma in -u e in -aus. Fintzas is fromma de su gerundio si distinghint: in Brabaxa agattaus is tres formas de finitia -ande, -ende, -inde; in attrus logus s’agattant frommas -ande e –ende (Brabaxa e Ollastra), o -ande e -inde (Planargia); in d’ogn’attru logu sa fromma est unica in -endi chi in Campidanu podit accabbai cun sa finitia in -u : -endu. E po custu puru podeus nai chi su Campidanesu appat mantesu sa fromma antiga de su gerundio latinu in -o chena de dh’ai ammesturada ammarolla e a sa sola cun sa de su particìpiu in –e.
E in su lèssicu puru teneus differèntziasù. No mi stentu meda, ma potzu scetti arregodai lobas nord/sud cummenti kèrrere/bòlliri, làngiu/marriu, mandicare/pappai, feu/lèggiu, padre/para, komo/immoi, irmentigare/scareci, àrvure/matta, pòdhighe/didu.
Pubblicato da Karalitana a 21:32 Nessun commento:
gianfrancopintore: L'Italia si accorge della Carta europea delle ling...
gianfrancopintore: L'Italia si accorge della Carta europea delle ling...: La notizia ufficiale è: “ Il Consiglio dei Ministri, su proposta del Ministro degli affari esteri e del Ministro per gli affari regionali,...
Pubblicato da Karalitana a 21:14 Nessun commento:
Iscriviti a: Post (Atom)


text:
Secondo turno di Serie BKT per il Como, impegnato nella trasferta di Lecce. Ecco i convocati di Mister Gattuso:
Tommaso Arrigoni, Alessandro Bellemo, Davide Bertoncini, Pierre Bolchini, Edoardo Bovolon, Andrea Cagnano, Alberto Cerri, Moutir Chajia, Paolo Chierichetti, Davide Facchin, Alessandro Gabrielloni, Ettore Gliozzi, Stefano Gori, Ismail H’Maidat, Nikolas Ioannou, Alessio Iovine, Elvis Kabashi, Antonino La Gumina, Zito Luvumbo, Vittorio Parigini, Filippo Scaglia, Matteo Solini, Marco Varnier.


text:
Saṃsāra
Articulu in campidanesu
Su fueddu Samsara (de su sanscritu "iscùrriri imparis") indicat, me is religionis de s'India commenti s'Induismu, su Buddhismu e su Giainismu, su ciclu de vida, moti e arrenàscida (torradura a vida) nau puru, mancai impropriamenti, ciclu de trasmigratzioni de is animas. Est meda botas rafigurau commenti un' arroda.
In su sensu no literàriu podit indicai puru s'oceanu de s'esistèntzia, sa vida in terra, su mundu materiali, ca est prenu de daori e de sunfrimentu, i est, innantis de totu, privu de sustàntzia: su mundu commenti nosu ddu bideus, e innui bivveus, no est atru ca unu mistérimentu, una chimèra māyā. Aciufau in custa chimèra, s'omini est afrìgiu duncas de una genia de ignoràntzia metafisica (avidyā), est a nai de una bisioni no adeguada de sa vida in terra e de cussa a pustis: custa ignoràntzia condusit s'omini a si movviri tratenendi•ddu aici in su Saṃsāra. In sa vida onnia indivìduu depit netzessariamenti fai sa esperièntzia sua, po podiri acoa lompiri a sa liberadura definitiva (Mukti o Mokṣa: su fueddu sanscritu bolit nai, literalmenti, strobeddadura), ca est su fini de is religionis e de is filosofias de s'India cun s'ecetzioni de is iscollas materialistas (ca repudiant custa dotrina).
Definitzioni[modìfica | modìfica su còdighe de orìgine]
Induismu[modìfica | modìfica su còdighe de orìgine]
Su ciclu de is arrenàscidas, e de is motus ca si ripetint, est unu de is pagus concetus innui cuncordant casi totugantas is iscollas de s'Induismu. Su motori de custu ciclu est connotu in su karman (atzioni; in manera po nudda giusta, is prus de is botas, su fueddu benit iscritu karma). Sigundu sa dotrina de su karman, calisisiat atzioni, e calisisiat cosa chi bolit sa voluntadi, generat commenti efetu s'ammuntonamentu de karman, chi andat cracullau in proportzioni a totu su chi at fatu s'omini in s'esistèntzia, in su beni commenti in su mali. Custu cumportat chi, candu morreus, s'elementu individuali siat custrintu a torrai a nasciri una atra bota, in forma umana, divina, arimai, vegetali, o de su dimoniu puru. In s'esistèntzia noa s'indivìduu si at a agatai in una conditzioni mellus o peus de sa de innantis a sigundu de sa cantidadi morali de su karman ammuntonau. Cumportendi•si in manera giusta, s'indìviduu nou s'at a guadangiai sa possibilidadi de scrufiri una arrenàscida prus bella; in s'ipòtesi cuntraria, at a torrai a nasciri in una conditzioni peus. Su fini urtimu est su de estinghiri su propiu depidu karmicu fintzas a sodighiri su Mokṣa, sa liberadura, est a nai sa definitiva bessida de su Saṃsāra.
Si abarrat duncas presoneris in su Saṃsāra po unu numeru indefiniu de botas, fintzas a spaciai in manera cumpleta s'ammuntonamentu karmicu propiu. Is arrugas (mārga) chi podint essiri sighias po lompiri a tali obietivu funt tres: s'arruga de su sacrifìtziu rituali (karma-mārga), s'arruga de sa connoscèntzia (jñāna-mārga) e s'arruga de sa deditzioni amorosa a unu Deus (bhakti-mārga). Su Mokṣa est de costuma descritu commenti una genia de conditzioni indistinta (est a nai unu istadu de innui no est possibili giai una definitzioni positiva) innui no si provat prus ni prexu ni daori. Sa pati manna de is iscollas devotzionalis, ca sighint sa currenti religiosa de sa bhakti, identificat sa liberadura commenti su de s'aciufai po sempri in sa perfeta e biada unioni cun su Deus amau.
Buddhismu[modìfica | modìfica su còdighe de orìgine]
Po su Buddhismu de is Nikaya est su ciclu de vida a su cali funt custrintus is esseris chi tenint sensibilidadi po curpa de sa conditzioni indisciprinada de sa menti insoru. Ammuntonendi karma negativu is esseris chi tenint sensibilidadi si "cundannant" a una arrenàscida noa de sunfrimentu in unu livellu inferiori de s'esistèntzia (es. in su "rennu arimai" o de is "ispìritus") ammaniendi aici sa probabilidadi de essiri prus fatzilmenti vìtima de is emotzionis trumbulladoras e nci arruiri duncas in unu livellu prus in basciu ancòra de s'esistèntzia. Puru s'ammuntonamentu de kamma (pāli, karma, sanscritu) positivu cumportat una arrenàscida in su ciclu, mancai siat in conditzionis prus a favori, e, de su momentu chi est sa vida atotu ca fait sperimentai su sunfrimentu (castia Cuatru Nobilis Beridadis), sa conditzioni prus bella est cussa de unu abbandonu de su Samsāra (Nibbāna).
Po is iscollas de su Buddhismu Mahayana no ddui est diferèntzia a intru de samsara e nirvana. Est in su rennu innui sa vida torrat a nasciri ca si realizat su nirvana, tot'e duus is mundus funt sbudius (sunyata) de calisisiat propriedadi inerenti. Sa realizatzioni de custa profunda beridadi potat a sa liberadura cumpleta (bodhi). Aici Nagarjuna:


text:
Coronavirus: no si frimant is agiudus contra a sa violèntzia a is fèminas
In custu momentu de apretu, candu est obligu po totus a no bessiri, in Casteddu funt sèmpiri ativus is nùmurus chi serbint a is fèminas po denuntziai is violèntzias chi acuntessint aintru de domu. A ddu fai isciri est sa “Commissione Pari Opportunità” de su Comunu de Casteddu chi ammentat puru is nùmerus ùtilis de tzerriai:
-
su 1522, chi est su nùmeru natzionali de is Tzentrus contra a violèntzia a is fèminas;
-
su 070/492400, nùmeru de su “Centro Antiviolenza Ceteris”;
-
su 070/2080137, nùmeru de su “Centro Antiviolenza Donne al Traguardo”.


text:
Teneus su praxeri de pubricai sa fueddada de Giusepi Pramas, su presidenti de sa cumissioni cultura de sa Provìntzia de Casteddu, chi at lìgiu eriseru ananti de su Consillu provintziali po s’aprovu de is Arrègulas. In is fueddus suus podeus ligi totu s’impìnniu chi nci at postu in custa faina.
Consilleras stimadas e Consilleris stimaus !
Oi su Consillu provintziali nostu s’est atobiau po avotai una de is prus chistionis mannas chi ddi funt atressadas in sa stòria sua. Difatis sa chistioni de sa dii chi depeus aprovai est s’afillamentu de sa Lìngua nosta. E po Lìngua nosta bollu nai sa lìngua sarda, sa prus lìngua antiga de is chi s’òmini fueddat oi in Sardìnnia, sa lìngua nosta de bratzolu.
Ma, si mi permiteis, oi su Consillu de sa Provìntzia de Casteddu, chi est su de sa capitali de sa Sardìnnia, Consillu aundi nosu setzeus, collegas stimadas e stimaus, at a ditzidi cosa chi no est sceti de is temas de prus importu mannu de sa stòria sua, ma est fintzas de is prus mannas, o, mellus, mannas duas bortas.
Difatis est manna una borta ca cun s’afillamentu de sa norma campidanesa chi agataus in su lìburu Arrègulas po ortografia, fonètica, morfologia e fueddàriu de sa Norma Campidanesa de sa Lìngua Sarda su Consillu nostu arreconnoscit a manera crara e a manera chi no si potzat prus torrai su carru agoa, sa Lìngua sarda, sciendi, paris, ita bolit nai Lìngua sarda, chi est una lingua a duas bariedadis, chi tenint sa pròpiu dinnidadi, sa bariedadi campidanesa e sa bariedadi logudoresa; sciendi ca innoi seus faendi s’afillamentu de su Campidanesu, sciendi ita bolit nai Campidanesu, chi est su Campidanesu mannu de is Cantadoris, duncas unu Campidanesu in pitzus de dònnia dialetu, arricu meda de traditzioni, de literadura e de grandesa; sciendi ancora comenti custu Campidanesu tocat a ddu scriri, cali est sa fonètica sua, su fueddàriu suu, e aici nendi, pròpiu comenti is àteras lìnguas mannas, che su tedescu, su frantzesu o s’italianu chi ddis ant donaus arrègulas craras de ponni a menti po s’ortografia, sa gramatica, sa sintassi e su fueddàriu cosa insoru.
Ma su chi custu Consillu at a ditzidi oi, collegas stimadas e stimaus, est mannu a duas bortas, ca cun su votu suu issu at a ponni a caminai ideas e cosa scìpia giai de diora, ma chi fintzas a oi funt abarradas unu pensamentu, duncas teoria, teoria manna, ma teoria! Boleus arregordai su pensamentu de Antoni Gramsci, chi po malasorti nosta iat insertau, ca a pensadori mannu iat scritu in is lìteras de su càrceri su pistighinzu cosa sua ca a is pipius ddis depiant permiti de fueddai su sardu, ca in logu de su sardu, lìngua de bratzolu, arrica de totu, iant imparau, comenti est sutzèdiu diaderus, un’italianu stràngiu, pòburu de fueddus e sene gramàtica, insoma in pasi de fueddai unu sardu perfetu in totu iant imparau unu linguatzu!
Intzandus, est lòmpia s’ora de ponni a caminai custas teorias, ca su sardu tocat a ddu fueddai e a ddu scriri! Po custu su votu nostu, collegas stimadas e stimaus, est mannu duas bortas, ca oi su Consillu no ditzidit sceti, e scusai si est pagu, su tempus benidori de sa Lìngua nosta, ma ponit fini a sa persecutzioni contras de su sardu e de chini ddu fueddat
E ponit a triunfai democratzia, is paris oportunidadi, s’agualàntzia, ponit a triunfai sa Costitutzioni nosta, chi a s’art. 6 narat: La Repubblica tutela con apposite norme le minoranze linguistiche.


text:
Anscharius Niemeyer
Obitus: 5 Decembris 2012; Urbs Fluminensis
Patria: Brasilia
Nomen nativum: Oscar Ribeiro de Almeida Niemeyer Soares Filho
Officium
Patronus: Universitas Foederalis Fluminis Ianuarii
Consociatio
Religio: atheismus
Familia
Proles: Anna Maria Niemeyer
Memoria
Sepultura: Cemitério de São João Batista
Anscharius Ribeiro de Almeida Niemeyer Soares Filho (natus die 15 Decembris 1907 in Urbe Fluminensi; ibidem aetate longaevissima die 5 Decembris 2012 , paulo ante quam centum quinque annos complevisset, mortuus) fuit praeclarus architectus Brasilianus qui magnam operam dedit ad novam urbem Brasiliae creandam. Ab anno 1960 ad anno 1985, in Franicam exsilit ractione opinione politica communistica et socius Factionis communistica Frannciae factus fuit.
Inter operas et sedes Factionis communisticae Francicae et Meseum Artis Contemporalis Niterói sunt. Anno 1989, Praemium principum Asturiarum de Arte et anno 2004, Praemium Imperiale accepit.


text:
Fantastica serrata di Gala alla villa Pucciniana di Castellaccio! E la prima volta che ho cantata in loco dove il Maestro hai scritto il 2 e 3 atto della famosa Boheme! Da vero una esperienza unica!!!
Tags
BFM Bizet Boheme Borodin Cenerentola Chekhov Clorinda Concert Delibes Don Giovanni Donizetti Festival Gimenez Glinka Gounod Grand Théâtre Interview Lehar Leman Bleu Manon Massenet Mireille Mozart Musetta Mussorgsky Norina Operami Ourias Puccini Pushkin Rachmaninov Ramuz Rossini Russian Shostakovich Show Strauss Stravinsky Tchaikovski Transsibirskaia Traviata TV Verdi Victoria Hall Vincenette
Related Posts
"Fête de la musique 2020" on RTS
30 Jun 2020
"Mes heroines d'opéra" at Isle sur la Sorgue
15 Jul 2018


text:
Nirvana
logudoresu · LSC · nugoresu
Su Nirvāṇa (sanscritu: निर्वाण, trasliterau nirvāṇa; pali: निब्बान nibbāna, cinesi: 湼槃 niepan, giaponesi: 涅槃 nehan, let. estintzioni) est unu fueddu presenti in s'Induismu, in su Giainismu, ma fundamentali meda est prus chi atru in su Buddhismu.
In s'Induismu[modìfica | modìfica su còdighe de orìgine]
In s'Induismu su nirvāṇa indicat s'estinghidura de is disigius a susu de su mundu e sa realizatzioni de sa liberadura (mukti o moksa) de s'illusioni (maya). In sa Bhagavadgita benit definiu commenti "brahmanirvāṇa", sa studadura de su deu (ego), in su Brahman, me is Upaniṣad ddi narant turiya. De precisai est chi in s'Induismu su fueddu nirvāṇa no tenit sa propia difusioni e centralidadi ca tenit in su Buddhismu, custu fatu est gratzias a su usu mannu ca nd'aiant fatu is iscollas fundadas de su Buddha Shakyamuni.
In su Buddhismu[modìfica | modìfica su còdighe de orìgine]
In su Buddhismu su nirvāṇa est su fini urtimu de sa vida, sistadu innui si scrufit sa liberadura de su daori (duhkha). Sa dotrina de su nirvāṇa in su Buddhismu is prus de is botas no benit definia cun fueddus positivus, ma negativus: de su momentu chi su nirvāṇa est prus inguddeni de su pentzamentu ratzionali e de su limbagiu, no est possibili afirmai su chi est ma, prus chi atru, su chi no est. Nau custu tocat precisai ca sa dotrina de su nirvāṇa pigat significaus diversus a sigundu de s'iscolla buddhista, de su periodu istoricu e de su logu innui issa est stetia esposta.
Natura de su nirvāṇa[modìfica | modìfica su còdighe de orìgine]
Su Buddhismu creit in s' arrènascida de onnia spècia. Si su karma de sa vida est negativu sa vida podit sighiri in su sunfrimentu, si a su contrariu si at unu karma positivu sa vida sighit in s'illusioni de su praxeri.
Sigundu su Buddhismo de is Nikāya sa fini de is sunfrimentus, de is daoris e de is passionis, bellas e mabas, si podit sodighiri sceti cun su nirvāṇa. Su nirvāṇa est arranesciri a si liberai de is tres pecaus fundamentalis: sa brama, s’odiu e s’illusioni. Nirvāṇa no est su "nudda", issu descritu mai benit e chi ddu at realizau ddu indicat commenti una immensa, inimmàginàbili e impassìbili cussèntzia i est sodighiu sceti de is arhat.
Po su Buddhismu Mahāyāna su nirvāṇa de is iscollas de su Buddhismo de is Nikāya, e duncas cussu de is arhat, est unu nirvāṇa inferiori ca no currispondit a s'istadu de Buddha prenamenti illuminàu (sanscritu Samyak-sam-buddha). Est unu nirvāṇa frimmu (sans. pratisthita nirvana) a su cali su Mahāyāna oponit su nirvāṇa no frimmu (sans. apratishtita nirvana). Cussus chi sodighint su nirvāṇa de is Mahāyāna (is Buddhas prenamenti illuminàus e is aryabodhisattva) no torrant a arruiri me is atividadis samsaricas (saṃsāra) ma nimmancu in sa frimmesa de su nirvāṇa de is iscollas de su Buddhismu de is Nikāya, est a nai negant is passionis ma puru s'imperturbabilidadi de su nirvāṇa frimmu, custu assumancus fintzas a candu ddui funt esseris chi sunfrint de salvai. Po is iscollas Mahāyāna, Madhyamika e Cittamatra, no ddui est nisciuna diferèntzia a intru de saṃsāra e nirvāṇa e duncas no ddui est unu logu a foras de su costumau innui realizai sa beridadi urtima e su nirvāṇa atotu. Aici sigundu Nagarjuna: «No ddui est sa prus pitica difèrentzia a intru de saṃsāra e nirvāṇa, ni sa prus pitica difèrentzia a intru de nirvāṇa e saṃsāra». (Madhyamakakarika, XXV, 19)
In su Buddhismu su nirvāṇa est s'umiadroxu urtimu de sa pratica propia de su Dharma. Su nirvāṇa intendiu commenti "agabbadura" est espostu, praticau e realizau de is praticantis de s'Eréntzia Theravada e tali nirvāṇa benit realizau gratzias a sa realizatzioni de sa Sbuidesa de su Sei de sa persona mentris benit ignorada sa Sbuidesa de su Sei de is fenomenus; su praticanti Theravāda praticat e realizat su Nobili Caminu de Otu Partis e is Cuatru Nobilis Beridadis, de su sunfrimentu, de s'origini sua, de s'agabbadura sua e de su caminu chi potat a s'agabbadura sua e, realizendi s'ammancàntzia de su Sei de sa persona sua in unu istadu de cumpleta suspidura gratzias a su de aì dominau sa pratica de su shamata e de su vipashyana in custa realizatzioni scrufit su nirvāṇa cun arrestu: po "arrestu" in custa ocasioni s'intendit ca esistit ancòra un'arrestu giau de is cincu skanda, agregaus. Cun sa morti s'Arhat scrufit sa Liberadura de is cincu agregaus e bivvit in unu istadu no manciau o contaminau de nisciuna impuridadi depida a su Karma o a is Afrigimentus Mentalis e sa natura de custu nirvāṇa est Paxi, commenti narat su cuartu de is Cuatru Sigillus de su Buddhismu "Su nirvāṇa est Paxi".
Bibliografia[modìfica | modìfica su còdighe de orìgine]
- Middle Beyond Extremes, Maitreya's Madhyāntavibhāga with Commenntaries by Khenpo Shenga and Ju Mipham, Dharmachakra Translation Committee Snow Lion Pubblications, 2006
- Maitreya's Distinguishing Phenomena and Pure Being with Commentary by Mipham under the guidance of Khenpo Tsültrim Gyamtso Rinpoche
- Essence of Ambrosia, A guide to Buddhist Contemplations by Taranatha, Translated by Willa Baker, Library of Tibetan Works and Archives, 2005
- Path to Buddhahood, Teachings on Gampopa's Jewel Ornament of Liberation, Ringu Tulku, Shambala Editions, Boston, 2003
- The Harmony of Emptiness and Dependent-Arising by Tsong Khapa with Commentary by Ven. Lobsang Gyatso, Library of Tibetan Works and Archives, New Delhi, 2006
- S. Collins. Nirvana a and Other Buddhist Felicities: Utopias of the Pali Imaginaire. New York, 1998.
- R. F. Gombrich. Kindness and Compassion as Means to Nirvana. Amsterdam, 1998.
- Thomas P. Kasulis. Nirvana. In Buddhism and Asian History. Pubblicato da Joseph Mitsuo Kitagawa and Mark D. Cummings, New York, 1989, pp. 395–408.
- E. Obermiller e H. S. Sobati. Nirvana in Tibetan Buddhism Delhi, 1988.
- E. J. Thomas. The Road to Nirvana: A Selection of the Buddhist Scriptures Translated from the Pali. Rutland, Vt., 1992.
- A. Tilakaratne, e University of Kelaniya. Nirvana and Ineffability: A Study of the Buddhist Theory of Reality and Language. Sri Lanka, 1993.


text:
Ghitarra
Sa ghitarra est un’aina musigale cordofòniga, sonada cun sas pupatzas, cun sas ungras, o cun un’ispitzulete.
Su sonu est zeneradu dae sa bivradura de sas cordas, istèrridas in subra de su pranu armònigu chi, a bia sua, est imbaradu in sa càssia armòniga chi amprìfigat su sonu.
Sas cordas sunt istèrridas intre su tiracordas, fissadu in su pontigheddu, e sa tecra cabu, sende fissadas intre su pontigheddu e sas mecànigas postas in sa palita. In su mànigu, su tecradu permitit de incurtziare sa longària de sa parte de corda bivradora e de sonare sa nota o sas notas desizadas incarchende sa corda etotu azigu in palas de sa tecra respetiva.
Sa ghitarra no aiat tentu orìzine dae su laudu, a su contràriu de su chi unos cantos suponent erradamente, si nono dae sa ghitarra barroca.


text:
Venezia 71 si tancat cun su Leone d’oro a su film de su regista isvedesu Roy Andersson: “A Pigeon Sat on a Branch Reflecting on Existence” (Un piccione appollaiato sul ramo riflette sull’esistenza). Su film contat su biàgiu de duos benduleris in su mundu de oe, in sos vìtzios e sas virtudes de sa gente comune.
Bene sos italianos puru. “Belluscone. Una storia siciliana” de Franco Maresco at bintu su Prèmiu ispetziale de sa Giuria; sos atores de su film Hungry Hearts de Saverio Costanzo ant bintu sa Coppa Volpi pro su mègius atore e sa mègius atrice protagonistas.
Reporter: Mariantonietta Piga.


text:
S’intelligèntzia de Elias, in Cuartu Sant'Aleni sa presentada de su libru de Giuseppe Corongiu, de Frantziscu Casula
S’intelligentzia de Elias est unu romanzu chi tenet bator tragios, bator caratteristicas printzipales. Sa ‘e una: est unu romanzo grogu, unu thriller chi ti pigat e non ti lassat prus. Finas a s’acabbu. A comintzare dae sa pitzoca morta e fuliada in unu sutapassagiu de s’asse medianu de Casteddu. Su protagonista de su romanzu, Elias, giornalista, chircat de iscoviare chie est, gratzias a testimonias e ateras proas. E ant a comintzare pro Elias disacatos de cada ispessia e zenia E’ il primo deragliamento del romanzo. Altri ne seguiranno. Con continui colpi di scena. Proite a sa gente agradant sas furriadas de s’iscena.
Sa ‘e duas: est unu romanzu eroticu. O mengius: bi sunt medas e largos tretos in ue s’autore contat (e cantat, in pazinas finas liricas) s’erotismu.
E custa est una novidade manna, ca in sa tradizione iscritoria in limba sarda s’erotismu tenet pagu ispatziu. Calchi assembru. Amento a duos paras: Luca Cubeddu, patadesu e Baignu Pes, galluresu. Ambos duos cantant s’erotismu in sa poesia issoro ma semper suta cobertanztia, suta metafora. Amento galu a Efisio Pintor Sirigu, chi dedicat poesias intreas a s’erotismu ma peri issu suta metafora, in suspu. Pintoreddu (goi beniat giamadu) est unu grandu poeta casteddaiu, eroticu ironicu e ispassiosu, ma comente persona, non b’at omine (naramus nois in Ollolai e in Barbagia): difatis est unu de sos leader democaticos chi su 24 de abrile de su 1794 in Casteddu, in sa Die de s’aciapa, nche bogant sos Piemontesos, ma luego pro unu pratu de lentigia traighet.
Peri Cicitu Masala dedicat calchi tretu a s’erotismu, mescamente in su romanzu Il dio petrolio.
Sa ‘e tres: est unu romanzu fantascientificu. Cun robot e roboteddos in donzi logu: in sos ufitzios, in sas iscolas, in sas redatziones de sos giornales. Cun roboteddos programados pro faeddare in sardu e cantare Dimonios e Nanneddu meu. Cun drones chi bardiant sas berbeghes e gasi su pastore podet sighire sa gama in su telefoneddu intelligente. Ma mescamente cun s’intelligentzia artifitziale e sos logaritmos aplicados a s’aministratzione in su compitu de sas detzisiones politicas…trampa manna manna chi cheriant parare a sa democrazia e a s’umanidade. Sa ‘e bator: est unu romanzu distopicu. In sa traditzione literaria sarda su prus si contat e si cantat una Sardigna bella e galana, cun pastores e bandidos, mare e maghia. Una Sardigna esotica e folcloristica cun binnennas e tusorgios. Cun sardos eroes e fortes chi non tzedent mancu pro sa morte. A narrere sa beridade tocat peroe de amentare puru su chi at iscritu Cicitu Masala: chi pro s’Istadu italianu sos sardos sunt eroes ma sceti in gherra, ca in tempos de paghe abarrant semper bandidos!Pro la fagher in curtzu una Sardigna chi praghiat meda a David Herbert Lawrence chi chircaiat in Sardigna sardos primitivos e farastigos.Sa Sardigna de custu romanzu est imbetzes un’Isula cun industrias fallidas ca ant confusu sa modernizaztione cun sa colonizatzione italiana. Ispopulada. Una prataforma boida. Unu logu negadu, Una natzione ismentigada. Una limba pratzida in tribalismos. In prus a dolu mannu est dae su 1861 ingurtida aintro de s’Italia e duncas nemos la connoschet. Ca sos italianos l’ant cuada e intro l’ant fatu dannu ebbia guvernende°la male e guastende sas élites e su populu. Imaginade chi nde ant aurtidu finas sa limba…Cun s’indipendentzia forsis si diat fàghere connòschere de prus….E sos sardos sunt arretrados meda meda dae cando sunt italianos. De s’Italia nd’ant leadu totu sos vitzios... Podimus nàrrere chi l’ant guvernada semper metzanos chi faghiant àteros interessos. Nudda de nou: una colonia interna.
Ma est totu inoghe su romanzu?
No, pro nudda. Comente at iscritu, in una bella retzensione Zuanne Follesa (in s’Unione Sarda de su 31 de maju colau) “attraverso Elias l’autore, manifesta una visione del mondo”, duncas, una bera e propia Weltanschauung.
Cun pessos pessamentos e meledos, longos e fungudos, subra sa cultura, sa limba e s’identidade sarda ma peri subra sos politicos e sos intelletuales cun giuditzios, “fulminanti e apodittici” narant in italianu: Sa Sardigna? In morientzia. Fallida. Unu campusantu. Sa classe politica? Timorosa, umile e finas tzeraca. Una mafiedda locale: ca sos politicos no ant mai persighidu su bene de sa comunidade issoro e ant semper chircadu de si béndere sas resursas de s’ìsula a sos istràngios pro s’irrichire issos. In passadu los aiant definidos “Borghesia compradora o notarile”.
E sos intelletuales? S’assembru prus mannu est impersonadu dae su babu de Elias, su Professore, amasesadore de sa limba sarda cun sa poesia dialetale e popolare. Imbonidore e imbovadore de sardidade petzi antropologica. Un’intelletuale chi reduit sa cultura e s’identidade a folclore, chi no istorbat a nemos, una borta chi est bestida a mustajone, una borta chi est amasedada e caratzada. Un intellettuale conformista chi reduit sa limba a frastimu de tzeracas, aurtindela.
Bene totu custu est de importu e de interessu mannu. Ma a pàrrere meu sa calidade majore de custu romanzu no est petzi (o mesche) in su chi contat ma in su comente contat: est a narrere in su limbagiu.
Deo non so crocianu e galus prus pagu d’annuntzianu: ca no est beru chi “il verbo è tutto”. E non si podet reduire sa paraula – comente su prus de sas bortas faghet D’Annuntzio – sceti a mudongiu o indoru, musica o mazine subrabundante, simple frutu esteticu lughente e pomposu.
Ma in una faina literaria sa paraula est comentecasiat de importu mannu. E ateretantu sa “forma”, in custu romanzu semper bene castiada e coidada.
Ca in segus de S’intelligentzia de Elias b’est una chirca longa e funguda, unu triballu, unu “lavorio” pro la narrere in italianu, unu “labor limae”, in latinu, chi no acabat prus. Ca s’Autore at chertziu iscriere unu romanzu de calidade leteraria e estetica arta. Si licet parare magna cun parvis, m’amentat Araolla, chi in s’opera sua ue cheriat “ripulire sa limba sarda pro la magnificare e l’irrichire”.
Pepe Corongiu de custu romanzu nde cheret faghere un’opera literaia illustre: mescamente gratzias a una limba rica in ue sas paraulas sunt prenas de significados (pregnanti) e de simbulos. Comente sos conchizus chi puru cando parent boidos si los ascurtas bene podes intendere chi in intro b’at su mare, antzis, s’otzeanu. Ma non b’at sceti paraulas in su romanzu ma unu muntone de maginas (Gosaiat che sue in s’arula cun su verre maistru); analogias, leadas subratotu dae su mundu animale e vegetale e dae sa vida fitiana (Sas notes fiant che istojas de pensamentos); metaforas e cobertanztias (Aiat comintzadu a aboghinare che a unu canargiu in cassa. O unu bendidore de lissa in sas bangas de su mercau); onomatopeas (intzitziligadu, istrichibidatzu, apistighingiare); brachilogias, dicios (caddu meu non ti morgias, su ferraine est giai ghetadu; s’issolvet che neula cando essit su sole a s’arvèschida); apoftegmas meda sabias (Como s’edade est avantzada ma non s’ischit si illonghiat sa vida o si illonghiat sa betzesa e sas maladias).
Su romanzu est iscritu in limba sarda comuna (LSC). No est su primu: giai Zuanne Franztiscu Pintore (in medas romanzos) e Zuanne Piga (in Sa vida cuada), pro ammentare duos iscritores de giudu, l’ant impreada. E no est mancu de su totu una novidade a cunfrontu de sa traditzione literaria illustre sarda, ca depimus ischire chi peri sos primos poetas e iscritores in sardu (dae Antoni Canu a Zuanne Mateu Garipa a Zeronimu Araolla) ant chircau de iscriere in una limba chi non fit unu dialetu locale. Gai etotu faghent Diegu Mele, Peppino Mereu e Montanaru: chi no iscrient in ortzaesu e tonaresu o desulesu ma in unu sardu chi oe podimus narrere “comune”.Antzis Montanaru si ponet su problema de una “lingua nazionale sarda unitaria” e nde faeddat in su “Diariu”, a dolu mannu, mai publicadu.
Pro cuncruire: chie est Elias Dessanay, su protagonista de su romanzu? Est forsis s’Autore etotu? Nessi in cussu ritratu chi nd’essit: Creativu abistu ideaticu e reverde, semper in chirca de segare sa matza a su poteriu?
Eja e nono. A pàrrere meu una faina literaria si fundat subra sa vida personale e colletiva, sena peroe ismentigare sa fictio (e duncas s’imaginatzione e sa libera creadividade) chi b’est in cada chistione literaria. Chergio narrere chi una faina literaria, puru si no est istesiada dae s’istoria e s’alimentat de datos personales e de sas isperientzias de sa vida de s’autore e duncas espressat s’istoria sua de s’anima e de sas ideas, non si depet limitare a las contare e a las filmare custas esperientzias, ma las depet annapare e bendare. Carotandelas cun cobertantzas e assignendelis sos sinnos de una conditzione umana prus universale, ispurpende e ispuntende sa conditzione pretzisa e isvanessende sa dimensione temporale e ispatziale pro nde faghere una ocasione de epifania rispetu a sa realidade etotu: comente faghet in custu romanzu s’autore.


text:
Six Intermediums from La Pellegrina by Various Composers, from Fondazione Maggio Musicale Fiorentino, performed at Giardino di Boboli Palazzo Pitti Firenze, 2019. Directed by Valentino Villa, conductor Federico Maria Sardelli, starring Mauro Borgioni, Rossana Bertini, Elena Bertuzzi, Candida Guida, Paolo Fanciullacci, Marco Scavazza. Performed in Italian and Subtitles in German, English, French and Italian.
Le Villi by G.Puccini, from Opera di Firenze, performed at Teatro del Maggio Musicale Fiorentino, 2019. Directed by Francesco Saponaro, conductor Marco Angius, starring Maria Teresa Leva, Leonardo Caimi, Elia Fabbian, Tony Laudadio. Performed in Italian and Subtitled in Italian, English, German, ...
Linda di Chamounix by G. Donizetti, from Fondazione Teatro del Maggio Musicale Fiorentino, performed at Teatro del Maggio Musicale Fiorentino, 2021. Director Cesare Lievi, conductor Michele Gamba, starring Jessica Pratt, Teresa Iervolino, Francesco Demuro, Vittorio Prato, Marina De Liso, Fabio Ca...
Il ritorno di Ulisse in patria by C. Monteverdi, from Fondazione Teatro del Maggio Musicale Fiorentino performed at Teatro della Pergola, 2021. Directed by Robert Carsen, conductor Ottavio Dantone. Starring Charles Workman as Ulisse, Anicio Zorzi Giustiniani as Telemaco, Delphine Galou as Penelop...


text:
Alabama
Coordinadas: 32°42′N 86°42′W / 32.7°N 86.7°W
Artìculu in LSC
S'Alabama (/ˌæləˈbæmə/) est unu istadu federadu chi s'agatat in sa regione de Sud-Est de sos Istados Unidos de Amèrica. Sa capitale est Montgomery, sa prus manna tzitade Birmingham.
Su nomìngiu de s'Alabama est "Yellowhammer State" (Istadu de su Cincirri Grogu). Su cincirri est difatis su pugione chi rapresentat s'istadu. Àteros nomìngios sunt "Cotton State" (Istadu de su Cotone) e "Heart of Dixie" (Su coro de Dixie). Dixie est unu paranùmene usadu a inditu de sos bividores de su Sud de sos Istados Unidos.
Geografia[modìfica | modìfica su còdighe de orìgine]
Allàcanat in su Nord cun su Tennessee, in s'Est cun sa Geòrgia, in s'Ovest cun su Mississippi, in su Sud-Est cun sa Flòrida e in su Sud tenet bessida a mare in su Gulfu de Mèssicu.
S'Alabama est su de 30 istados prus istèrridos e de 23 prus populados intre sos 50 chi cumponent sa natzione. Tenet abbas intranàbiles navigàbiles.
Istòria[modìfica | modìfica su còdighe de orìgine]
Sos primos isproradores europeos de s'Alabama sunt istados ispagnolos in su sèculu XVI. Prus de 160 annos a pustis sos frantzesos nde aiant fundadu sa prus antiga tzitade: Mobile.
Cun sa derrota de sa Frantza in sa gherra de sos sete annos fiat tzèdidu a su Renniu Aunidu. Passadu a èssere territòriu de sos Istados Unidos, s'Alabama fiat aprovadu a istadu federadu de 22 in su 1819. S'economia in s'800 fiat crèschida gràtzias a sos cultibos de cotone, ma fiat basada mascamente subra su traballu de sos iscravos nieddos.
S'11 de ghennàrgiu 1861 s'Alabama aiat decraradu sa bessida de s'Unione. Fiat abarradu indipendente una pariga de dies e a coa si fiat aunidu a sos Istados Cunfederados. De s'acabu de sa Gherra Tzivile, at connotu pagu isvilupu e economicamente est abarradu acapiadu a sa massaria. Fintzas a sos annos '60 de su sèculu XX s'Alabama at antamas bidu sos interèssios de sas classes ricas biancas prevalèssire subra cussos de sos poburos. Sos afro-americanos fiant sos prus agrabiados, fintzas a tando ant bividu discriminados e chentza deretos.
Economia[modìfica | modìfica su còdighe de orìgine]
A pustis de sa II Gherra Mundiale s'economia de s'istadu est passada de s'apoderare mascamente de massaria a si disvariare, fintzas gràtzias a imbestimentos de sas fortzas armadas de sos Istados Unidos.